Prikaz knjige Čedomira Antića Nezavisna Srbija, Evoluta, Beograd, 2005\nSamo Samostalnost Srbiju Spasava\nČedomir Antić: Nezavisna Srbija, Evoluta, Beograd, 2005\n„Najvažniji nacionalni cilj Srbije u 21. veku jeste stvaranje države i očuvanje stanovništva“ - Č. Antić (decembar 2002, januar 2003)\nNezavisna Srbija Čedomira Antića sadrži 33 politički angažovana i programska teksta nastala različitim povodima u periodu 2001-2005. Iako u knjigama ovakvog tipa nije neuobičajeno pronaći protivrečnosti u pojedinim piščevim stavovima, po čemu ni Nezavisna Srbij a nije izuzetak, zajednička nit i ideja vodilja svih tekstova nalazi se u dve reči koje su knjizi dale naslov. Ideja nezavisne Srbije, pri tom, nije plod autorovog žala za 19. vekom (iako priznaje za sebe da je staromodan), niti njegovog apriornog antijugoslovenstva, već uverenja da će se ukoliko ne dođe do stvaranja „što unitarnije, međunarodno priznate nezavisne Srbije ... razdoblje opadanja ... i pored ekonomskih reformi i napretka privrede, nastavljati, a nestanak naše države postaće neizbežan i dogledan“(str.42, jun 2005).\nPravo svih Srba da žive u jednoj državi onemogućila su, smatra Antić, tri faktora: njihova etnička raspršenost na Balkanu, naklonost većine Srba prema Jugoslaviji tokom 40-ih i 90-ih godina prošlog veka i nepridobijanje podrške nijedne velike sile za ostvarenje svog prava. Srbija zbog toga, ukoliko želi da opstane kao država srpskog naroda, mora da se okrene sebi i stvori državu koja će na najbolji način očuvati stanovništvo, a to je najvažniji cilj Srbije u 21. veku. Drugačije rečeno, „nacionalni cilj Srbije nije "zemlja" već su to "ljudi"“(91). Mala Srbija kojom hodaju veliki, slobodni, srećni i bogati ljudi. „Nama je potrebna samostalna Srbija“- poručuje Antić - „velika pre svega po svojim ciljevima ... da pruži svetu naučni i kulturni doprinos ... država kadra da građanima pruži pravo na sreću“(47). Dve najvažnije prepreke na tom putu na početku 21. veka jesu Crna Gora i Kosovo i Metohija, tačnije, odnos srpskih vlasti prema njima.\nKonstatujući da su demokratske vlasti u Srbiji u politici prema Crnoj Gori uložile i izgubile „više novca, snage i vremena nego u bilo kom drugom pitanju svoje nacionalne politike“(21), Antić određuje Državnu zajednicu Srbiju i Crnu Goru kao „neprirodnu državu u kojoj dvadeseti deo građanstva ima veći politički uticaj od ostalih devetnaest desetina“(101). Tvrdi, štaviše, da je Srbija postala ekonomska kolonija Crne Gore koja je postala dominantna u spoljnim poslovima i spoljnoj trgovini, ima paritet u armiji i prevlast u Podgoričkom korpusu i ratnoj floti (20). Zbog toga, i za razliku od političkih, privrednih i intelektualnih elita Srbije koje nemaju „potrebu, moć ni sposobnost da definišu novi nacionalni program“, Antićev stav je da Srbija nema „interesa da zadržava Crnu Goru u zajedničkoj državi“(303, decembar 2002) i da treba da joj ponudi uređenje odnosa na nivou zemalja Evropske unije. Ukoliko to Crna Gora ne prihvati, obe zemlje treba da pođu putem nezavisnosti. Osim saradnje i ulaganja na osnovu ekonomskih interesa, Srbija u Crnoj Gori treba da povede računa o zaštiti prava Srpske pravoslavne crkve i da pomogne političko organizovanje srpske manjine.\nTema kojoj Antić posvećuje najviše prostora jeste rešenje kosovskog pitanja. U junu 2005. kritikuje uverenje „naših vodećih političara“ da bi i najmanja promena postojećeg stanja „dovela do daljeg rasparčavanja zemlje“. Nasuprot njima, Antić se zalaže da Srbija treba da bude ta koja će inicirati raskidanje „manje nego formalnih veza sa Kosovom i Metohijom“. Slično Dobrici Ćosiću, polazi od demografskog faktora. Do 2050. godine, prema demografskim procenama, broj stanovnika Srbije severno od Kosova i Metohije smanjiće se na tri i po miliona, a skoro isto toliko će tada biti Albanaca na Kosovu. U decembru 2002. godine Antić, stoga, predlaže „uspostavljanje formalne nezavisnosti Kosova i Metohije“ kao „jedino dugoročno rešenje ovog problema“(301). Pošto Srbija iz spoljnjih i unutrašnjih razloga nije u stanju da „daruje punu nezavisnost Kosovu i Metohiji“, moguće je, prema njemu, uspostaviti takve odnose Beograda i Prištine da Kosovo ima punu nezavisnost, a zauzvrat „bi bila garantovana potpuna autonomija“ i specijalne veze sa Srbijom zajednicama sa severa Kosova, Kosova Polja i Binačke Morave, kao i pokroviteljstvo Srbije nad manastirima Gračanica, Visoki Dečani i Pećka patrijaršija. (1) Stvaranje zajedničkih ustanova bilo bi ostvareno po modelu Evropske unije „tek po prijemu Kosova i Metohije i Srbije u njeno članstvo“(302). U januaru 2003. godine Antić srpskoj autonomiji na Kosovu dodaje opštinu Gora, a (eventualno) stvaranje zajedničkih ustanova Srbije i Kosova i Metohije predlaže kada njihov prijem u EU „postane izvestan“.\nDva meseca kasnije, u martu 2003., Antić se zauzima da Srbija ponudi nezavisnost Albancima na Kosovu i Metohiji, ali uz referendumsko razgraničenje dva naroda. „Ako to ne bude moguće, valja se izboriti za istinsku autonomiju i specijalne veze za tamošnje srpske zajednice, eksteritorijalnost za nacionalne svetinje i spomenike i za pravednu odštetu za prognane“(91). U aprilu 2003. kritikuje „srpske vlastodršce“ (premijer bio Z. Živković) kojima je umesto pokušaja da sa Albancima na Kosovu postignu „istorijski dogovor“, najvažnije „da Kosovo i Metohija ostanu formalno u sastavu Srbije“. Godinu dana kasnije, posle martovskog pogroma 2004., Antić traži promenu Rezolucije 1244 SB UN i „uspostavljanje zelene linije koja bi u Pokrajini stvorila dva entiteta“(166) od kojih bi srpski obuhvatao sever i istok Kosova sa oblašću Gračanice. Pri tom bi status srpskih enklava u ostatku Kosova i Metohije garantovao položaj albanskih enklava na prostoru srpskog entiteta.\nU novembru 2004. godine nastaju dva plana za Kosovu i Metohiju, od kojih drugi postaje poznat kao Labusov plan, a tvorac oba je Čedomir Antić. Zajedničko im je zalaganje da srpska strana predlaže sazivanje konferencije o Kosovu i Metohiji u Beču 21. novembra 2005. godine, da se na Kosovu i Metohiji formiraju dva entiteta, kao i uspostavljanje eksteritorijalnosti i, istovremeno, priznavanje posebnih prava Ministarstva kulture Vlade Srbije nad manastirima Visoki Dečani, Pećka patrijaršija i Sv. Arhanđeli kod Prizrena, Bogoslovijom u Prizrenu i nad „oblašću na kojoj se odigrala Kosovska bitka“.\nSrpski entitet „činile bi oblasti: severno Kosovo (opštine Leposavić, Zubin Potok, Zvečan i sever Kosovske Mitrovice) i Kosovsko pomoravlje (opštine Kosovska Kamenica, Novo Brdo, Gračanica, delovi opština Gnjilane i Lipljan). Ostatak teritorije pokrajine (oko 85% njene površine) činio bi albanski entitet.“(211 i 216). Prema Ćosićevoj ideji, poređenja radi, srpski deo obuhvatao bi oko 30 procenata Kosova i Metohije (o tome sam detaljnije pisao u prikazu knjige Kosovo Dobrice Ćosića, koji se može naći na sajtu NSPM).\nMeđu planovima postoje i razlike, reklo bi se, taktičkog tipa. Prvi plan predviđa da Srbija najpre ponudi Albancima „teritorijalnu autonomiju u skladu sa tradicijama i standardima Evropske unije“(210). Ukoliko bi je Albanci prihvatili, „unutrašnja decentralizacija Autonomne pokrajine“ trebalo bi da bude izvršena na osnovama srpskog plana o kantonizaciji Kosova i Metohije iz aprila 2004. godine. Ukoliko Albanci odbiju, „Srbija je spremna na uspostavljanje nezavisnosti Kosova i Metohije“, ali uz određene preduslove od kojih su najvažniji već spomenuto osnivanje srpskog i albanskog entiteta i eksteritorijalnost za navedene objekte srpske kulturno-duhovne i istorijske baštine. Entiteti bi bili uspostavljeni u prelaznom periodu od tri godine. Nad tako stvorenim albanskim entitetom bio bi uspostavljen evropski suverenitet, a nad srpskim potvrđen suverenitet Srbije uz obavezu petogodišnjeg prisustva UN u obe oblasti.\nTzv. Labusov plan ide odmah na osnivanje dva entiteta uz decentralizaciju vlasti u oba. Osnova za pregovore o decentralizaciji bila bi, pri tom, Plan Vlade Srbije o teritorijalnoj autonomiji i UNMIK-ov Okvirni plan za lokalnu samoupravu na Kosovu i Metohiji. Oba entiteta bila bi multietnička, a do ulaska u Evropsku uniju garantovao bi se prelazni evropski suverenitet nad celom teritorijom Kosova i Metohije, čime bi prestala nadležnost Ujedinjenih nacija. Predviđeno je i postojanje parcijalnog suvereniteta albanskih institucija nad albanskim i Srbije nad srpskim entitetom.\nDirektno insistiranje na podeli Kosova i Metohije, Antić u novembru 2004. godine smatra lošim rešenjem jer bi u tom slučaju „Srbiji bilo moguće prisajediniti možda samo tri opštine na severu Kosova i deo Mitrovice“(225). Antić nije protiv podele, ali do nje predstoji „dug diplomatski put“. U junu 2005. godine, Antić rešenje kosovskog pitanja vidi u uspostavljanju dvojnog suvereniteta i postepenom korigovanju administrativnih granica Kosova i Metohije koje na osnovu geografskih i etničkih načela treba pretvoriti u entitetske(275). Zalažući se za istorijski sporazum Srba i Albanaca, autor Nezavisne Srbije smatra nezavisnost Kosova mogućom, „ali pod uslovom korekcije granica, posle čega bi se pitanje manjina moglo rešiti recipročnim priznanjem kulturne i prosvetne autonomije enklavama“(280).\nDa su srpske vlasti prihvatile bilo prvi bilo drugi (Labusov) plan, a prvi je taktički osmišljeniji, ne bi se izgubilo skoro godinu dana u preganjanjima srpskih zvaničnika sa međunarodnim faktorom oko toga da li najpre „standardi pre statusa“ ili istovremeno „i standardi i status“ i šta se krije iza tajnovite formule srpske strane „više od autonomije, manje od nezavisnosti“. Srpske vlasti bi prihvatanjem bilo prvog bilo drugog plana, na vreme pokazale inicijativu i jasno i otvoreno iskazale svoj stav (kao i albanska strana). No, Labusova podrška Antićevom planu nije dala rezultate. Vlasti ga nisu prihvatile. Izgubljeno je dragoceno vreme, pregovori o Kosovu su počeli, a srpske vlasti još uvek (april 2006.-M.B.) nisu obelodanile ceo plan. Sedam meseci posle pojavljivanja Labusovog plana, u junu 2005. godine, Antić oštro zaključuje: „Problem je što većinu srpskih političara nije mnogo briga ni za prava Srba sa KiM, ni za pravo države, već se pribojavaju jedino da sa završetkom krize prestane mogućnost da se sa KiM manipuliše“(273).\nPosebno treba skrenuti pažnju na činjenicu da je Čedomir Antić prvi srpski političar koji je javno progovorio o srpskom prljavom vešu na postmiloševićevskom Kosovu. Na pet mesta u četiri teksta s proleća 2005. godine Antić govori o srpskoj korumpiranoj i kriminalizovanoj eliti na Kosovu (22). Govori o zvaničnoj Srbiji koja je „stvorila parazitski sloj političara, poslovnih ljudi i inteligencije“(231) i o „korumpiranim prvacima lokalnih Srba, koji su od srpskih opština stvorili malu republiku oslonjenu na sredstva iz Srbije i šverc sa Albancima“(230). Govori (u junu 2005.) da „u Srbiji i na severu KiM ... postoje ekonomski profiteri od sadašnjeg stanja u pokrajini. Neki od njih su na visokim političkim mestima i naravno da im odgovara poseban budžet za pokrajinu i nesređena situacija“(277). Govori (u aprilu 2005.) o oligarhiji „od nekoliko stotina ljudi ... u srpskim opštinama ove oblasti“, koji su „na nesreći tri stotine trideset i osam hiljada lokalnih Srba, većinom prognanih, stvorili svoja bogatstva“(262-263). Govori i piše, ali bez odjeka. Treba napomenuti da se bez ikakve pažnje javnosti, političara i države već izvukla Miloševićeva elita sa Kosova i Metohije koja je u Srbiju došla sa pravim malim i velikim bogatstvima, stečenim na povlasticama i sumnjivim poslovima od 1990. do 1999. godine.\nAntić se bavi i mogućnostima koje, kako sada izgleda, više nisu realne: stvaranjem četvrte Jugoslavije sa Kosovom kao trećom republikom, odnosno konfederacijom Srbije, Crne Gore i Kosova i Metohije. I prva i druga varijanta bile bi „grobni kamen srpske demokratije i državnosti“(56) i ubrzale bi nestajanje srpskog naroda (311). Jedini izlaz je, dakle, nezavisna, samostalna Srbija sa „jednodomnim parlamentom i vladom sa velikim ovlašćenjima, koja ostaju pod strogim nadzorom parlamenta“(292-293). Ne odbacuje kao mogućnost uvođenje i drugog skupštinskog doma kako bi bio dat značaj „oblastima u kojima je broj stanovništva u opadanju“(294-295). Predsednik Srbije bio bi biran neposredno, ali bi umesto suspenzivnog veta (koji ima sada) imao pravo da „javno apeluje na vladu, saziva njene sednice i čak im predsedava“(293). Pišući o problemu novog ustava, Antić podseća da je Srbija jedina istočnoevropska zemlja koja u proteklih 15 godina nije rešila svoje ustavno pitanje i odlučno osuđuje odlaganje donošenja novog ustava od strane demokratskih postmiloševićevskih vlada zbog nerešenog statusa Kosova i Metohije. Donošenjem novog ustava završilo bi se, prema njemu, „zauvek vreme velike političke podele u Srbiji“(266). S druge strane, sumnja u mogućnost promene sadašnjeg ustava i jedini način vidi (april 2005.) u sporazumu DS, DSS, G17plus i SPO-NS koji bi bio realizovan do kraja 2006. godine.\nIako kao istoričar i političar tvrdi da je u protekla dva veka Srbija mogla da napreduje samo kao visokocentralizovana država, Antić najkorisnije rešenje za Srbiju u 21. veku vidi u jedinstvenoj državi sa republikanskim uređenjem (2) i „tri ili pet regiona sa različitim stepenima samouprave (okružne ... u Novom Pazaru i Preševu, ... i tri regiona ili jedna autonomna oblast u Vojvodini)“(309). (3) Napominje, međutim, da autonomija „koja bi eventualno bila uspostavljena u nekom kraju Srbije, znači prenošenje dela republičkih ovlašćenja na opštinski ili oblasni nivo, ali ne i preuzimanje dela centralnog aparata vlasti od strane njihovih birokratija“(294).\nTakva nezavisna Srbija, za koju se zalaže Čedomir Antić, ekonomski reformisana zemlja liberalnog kapitalizma sa istinskom parlamentarnom demokratijom imala bi za prioritetan spoljnopolitički cilj ulazak u Evropsku uniju. Ali i najvažniji interes da „Srbi, gde god živeli, uživaju punu slobodu i sva prava“(309). Kada je reč o Republici Srpskoj, Antić se u decembru 2002. zalaže za plansku i potpunu privrednu, prosvetnu i kulturnu integraciju ove zemlje sa Srbijom, a u martu 2003. godine piše da bi „jedna reformisana i jedinstvena Srbija mogla da pomogne Republici Srpskoj da opstane (i) održi se u skladu sa Dejtonskim sporazumom“(92). Uviđa izuzetnu važnost Srpske i njenog stanovništva u narednim decenijama kada se Srbija bude suočila sa manjkom stanovništva, ali isto tako, s pravom, zaključuje (2005.) kako nije bilo ozbiljnijih pokušaja (osim „nastojanja Vlade Koštunica-Labus da uspostavi unifikaciju školskog sistema“) da bude definisana „jedinstvena i dugoročna politika prema Republici Srpskoj“(26).\nPolazeći od stava da zvanična Srbija od 2000. do 2005. godine nije učinila ništa za Srbe iz Hrvatske, Antić ukazuje (decembar 2002.) da za Srbe u Hrvatskoj ostaje kao nacionalni maksimum plan Z-4 uz moguća umanjenja. Predviđa da će posle rešenja pitanja statusa Srba u Hrvatskoj, doći do približavanja dve zemlje koje će „verovatno dovesti do stvaranja čvrstog vojnog, bezbednosnog i verovatno ekonomskog savezništva“(306), posebno u borbi protiv islamskog ekstremizma i međunarodnog kriminala.\nPovodom položaja Srba u Makedoniji, Antić ističe da je interesovanje zvanične Srbije za srpsku manjinu u potpunosti izostalo (decembar 2002.), ali i da do sada (2005.) nije uspostavljena „jasna i dugoročna politika prema Makedoniji i srpskoj manjini u njoj“(31). Uz napomenu da je Srbija jedina država u okruženju Makedonije koja prema njoj nema teritorijalnih i političkih aspiracija i isticanje problema Srpske pravoslavne crkve u Makedoniji, Antić daje i jedno zanimljivo poređenje: „Da je deset posto novca koji se danas troši na tzv. Državnu zajednicu Srbija i Crna Gora (bez troškova vojske i osnovne administracije) uloženo u Srbe iz Makedonije, ... godišnje bi Srbi u Makedoniji mogli da konkurišu za sredstva za izgradnju jedne manje fabrike; 10 000 učenika u osnovnim školama dobilo bi udžbenike iz Srbije, dok bi sedam tamošnjih studenata moglo besplatno da studira u Srbiji“(144, mart 2004.). Razlog što nije tako, prema Antiću, jeste što „mi nemamo državu, naš narod prolazi kroz najveće opadanje u protekla dva stoleća, a najpopularniji i najmoćniji političari su ogrezli u nemoral i korupciju“(144-145). Ova rečenica napisana je u martu 2004. godine i to, najverovatnije, pre formiranja Vlade u koju je ušla i njegova stranka. Antić je bio protiv ulaska G17plus u Vladu koju je omogućila podrška SPS i posle godinu dana bio je za izlazak iz nje. Jednogodišnji angažman G17plus u Vladi ipak je ocenio kao pozitivan (ostvareno 70 posto predizbornih obećanja ove stranke), iako je posledica bila pad popularnosti: „od treće stranke po popularnosti, postali smo stranka koja se bori za cenzus“(255, mart 2005.). No, preporučuje Antić svojim stranačkim drugovima, „ako budemo živeli čestito i skromno, borili se za istinu i pravdu ... naš rad će biti uspešan i trajan“(257).\nU jednom intervjuu iz juna 2005. godine posvećenom Kosovu i Metohiji (koji se nalazi u ovoj knjizi) Čedomir Antić je izjavio kako je politička racionalnost „najveći mogući politički kapital“(285), a da je smisao za realnost „najznačajniji preduslov uspešne politike“(271). Idejama, stavovima i predlozima sadržanim u Nezavisnoj Srbiji ne može se sporiti razboritost i opravdanost. Što se tiče smisla za realnost (u smislu mogućnosti ostvarenja), postoji realna bojazan od ispunjenja Antićeve prognoze da će se u slučaju osamostaljenja Crne Gore, nezavisnost Srbiji nametnuti kao jedini izlaz „i to kao neuspeh“ i još će, pretpostavka je, zvaničnu Srbiju zateći nespremnu. U tom slučaju, mala će biti praktična politička korist od Antićeve Nezavisne Srbije . Od politički angažovane postaće političko-istorijska knjiga, jedno svedočanstvo o racionalnom koje nije postalo realnost. (5.04.2006.)\n1. U istom tekstu Antić, nešto kasnije, kaže da bi Srbija ipak zadržala formalni suverenitet nad Kosovom, s tim što u srpsku autonomiju ubraja poimence opštine Leposavić, Zvečan, Zubin Potok, Štrpce, Novo Brdo i severni deo Kosovske Mitrovice (310).\n2. u istom tekstu (iz decembra 2002), Antić predlaže da Srbija ne bi trebalo da ustavom bude definisana ni kao republika, ni kao monarhija“(293). U knjizi postoji i jedan tekst o monarhiji (restauraciji), iz oktobra 2003., sa nizom Antićevih konkretnih predloga prestolonasledniku Aleksandru za njenim popularisanjem, sa rokom ispunjenja do 2006. godine. Antić je, inače, član prestolonaslednikovog krunskog kabineta.\n3. Za Albance na jugu Srbije (Preševo, Bujanovac, Medveđa) predviđa personalnu i kulturnu autonomiju, (po uzoru na status Mađara u Vojvodini) i vezuje njihov status za položaj Srba u Albaniji (199).


Grad Tuzla dodjeljuje mobilne kućice na korištenje - Kameleon M&M\nGrad Tuzla, putem Turističke zajednice, dodjeljuje mobilne kućice na korištenje poduzetnicima i obrtnicima sa ciljem ublažavanja ekonomskih posljedica izazvanih pandemijom COVID-19.\nU Tuzli otvoren javni poziv za dodjelu na korištenje bez naknade dvadeset (20) mobilnih kućica u periodu od 21.12.2020.godine do 08.01.2021.godine, a u svrhu podrške i pomoći sektoru poduzetništva i obrta na teritoriji grada Tuzle u pravcu ublažavanja ekonomskih posljedica na poslovanje,izazvanih virusom Covid-19\nOvim Javnim pozivom prikupljaju se prijave registrovanih samostalnih djelatnosti u osnovnom zanimanju iz oblasti poduzetništva, poljoprivrede, ugostiteljstva, a koji su definisani kao prioritetne razvojne oblasti prema važećim strateškim dokumentima Grada Tuzle, s ciljem ublažavanja negativnih posljedica epidemije koronavirusa (Covid-19) na rad i poslovanje.\nKorištenje bez naknade podrazumijeva da korisnici kućica neće snositi troškove zauzimanja javne površine, električne energije, čuvanja i osiguranja kućica i drugih troškova koji mogu nastati u vezi sa korištenjem kućica.\n”Turistička zajednica je aplicirala za sredstva UNDP-a i dobila je naravno i podršku grada, na osnovu tog sporazuma turističke zajednice i Grada Tuzla i udruženja obrtnika grada naravno i gradske uprave realizuje se ovaj projekat i stavlja se na raspolaganje 20 mobilnih kućica koje će biti postavljene na trgu Slobode. Koristit će se u narednom periodu i to od 21.decembra pa sve do 8. januara 2021. godine” kaže za Radio Kameleon Slađana Jovičić.\n”Javni poziv trajat će do četvrtka do 16:00 sati i nakon toga komisija će odrediti naravno od prijavljenih aplikanata ko će imati priliku, ukoliko bude veći broj imat će onaj ko bude imao prednost po bodovima, a ako bude dovoljan broj tu će biti kriteriji, a kriteriji imaju u pravilniku postavljenom na stranici i također se mogu pregledati”, dodala je Jovičić.\nMladi od 18 do 38 godina iz Kantona Sarajevo dobit će po 10.000 KM pomoći za kupovinu stana ili kuće\nGrad Tuzla: Objavljen poziv za dodjelu taxi stajališta\nNikola Tesla anketom izabran kao motiv na hrvatskim kovanicama eura


Optimizam uoči odluke o datumu - Grad Prijepolje\nGrad Prijepolje > Vesti > Politika > Optimizam uoči odluke o datumu\nOptimizam uoči odluke o datumu\nsreda, 05. jun 2013, 19:30 – 19:51\nPredstavnici Vlade Srbije smatraju da je naša zemlja zaslužila da dobije datum za početak pregovora sa EU. Razlog za dodatni optimizam stiže od američkog ambasadora, sa skupa u Beogradu posvećenom evropskom putu Srbije.\nDa li će Srbija za manje od mesec dana dobiti datum za početak pregovora sa Unijom? U Vladi su uvereni da zaslužujemo datum, a razlog za dodatni optimizam stiže od američkog ambasadora, sa skupa u Beogradu posvećenom evropskom putu Srbije.\nOčekuje li Srbiju 28. juna datum ili još jedno „ako“? Za predstavnike Vlade dileme nema. Uvereni su da datum zaslužuju pre svih građani koji 12 godina biraju proevropske Vlade.\n„Svako dodatno uslovljavanje i odugovlačenje ne doprinosi ovom momentu koji, ili momentu koji postoji u Srbiji i u pogledu evropskih integracija i unutrašnjih reformi koje treba uraditi“, kaže Suzana Grubješić, potpredsednica Vlade za evropske integracije.\nDa bi dobila datum Srbiji je potrebno svih 27 glasova članica Unije, od kojih je i dalje najneizvesniji onaj iz Berlina. Ima, međutim i onih glasova koji se zvanično ne računaju, a itekako su važni.\nMajkl Kirbi, ambasador SAD u Srbiji kaže da njegova zemlja nema pravo glasa u EU, ali da bi kada bi mogla glasala za evropske integracije Srbije i datum za početak pregovora.\n„Dobrom voljom da primeni sporazum Srbija bi nas stavila u poziciju da podstaknemo naše evropske partnere da odobre Srbiji datum početka pregovora“, poručuje Kirbi.\nNa pitanje šta još može da se uradi za 23 dana, koliko je ostalo do odluke o datumu, Oliver Ivanović, bivši državni sekretar Ministarstva za Kosovo odgovara da je nepravedno očekivati da Srbija napravi neke ozbiljne korake.\n„Dovoljno je da imamo neke simboličke korake. Zatvaranje kancelarije, neprimanje novih predmeta u naše sudove, ali mislim da treba više vremena i strpljenja za rad sa tim ljudima“, smatra Ivanović.\nIljir Deda, politički analitičar iz Prištine, smatra da će kosovska vlada morati da menja svoje zakone.\n„Bez obzira na to da li je Vlada spremna, oni su pokazali spremnost i ja mislim da je sada razrada liste da li je to 20, 30 ili 40 zakona, koji treba da budu promenjeni, ali pre toga mora da se ratifikuje sporazum i plan implementacije“, smatra Iljir Deda.\nUčesnici skupa pod nazivom „EU i Srbija – nova prilika“ saglasni su da dijalog Beograda i Prištine mora da se nastavi, kakva god bila odluka Evropskog saveta 28. juna.


JOŠ BOLJE VESTI: MALI NAJAVIO povećanje plata u javnom sektoru iznad 12 odsto, povećanje minimalca i penzija !!!\nSuficit u budžetu u iznosu od 46,6 milijardi dinara, reforme i donete mere daće kao rezultat smanjenje poreza na zarade, povećanje plata u javnom sektoru za više od 12 posto, povećanje minimalne zarade, penzija a od Nove godine planirane su i OLAKŠICE za privredu.\nSve pomenuto je najavio danas ministar finansija ~ Siniša Mali tokom gostovanja na TV PINK. On je na TV Pink rekao da će se za nekoliko dana izaći sa konkretnim predlogom o povećanju plata u javnom sektoru.\nMali je rekao da su teške reforme koje je započeo Aleksandar Vučić 2014. godine dale rezultat i podsetio na Vučićeve reči da ćemo svi osetiti boljitak kada stabilizujemo javne finansije.\nMinistar finansija je naveo da će oko 1. decembra ove godine svi penzioneri dobiti jednokratnu pomoć od po 5.000 dinara, a da će od 1. januara 2020. penzije biti povećane između 5,1 i 5,5 odsto, u zavisnosti od takozvane "švajcarske formule" i rezultata na kraju godine.\n"Na osnovu velikih analiza došli smo do zaključka da možemo da obezbedimo apsolutno najveće povećanje minimalne cene rada ikada u Srbiji", rekao je Mali.\nS tim u vezi VLADA RS je danas predložila da minimalna zarada od naredne godine bude povećana sa 155,3 na 172,5 dinara po satu. To je povećanje od 11,1 odsto u odnosu na ovogodišnji minimalac.\nI prošle godine smo u sličnom iznosu rasteretili privredu, nastavljamo sa praksom da smanjujemo opterećenje na zarade, ovaj put od januara u iznosu od 61 odsto i s time nastavljamo i u narednom periodu, zaključio je Mali.


Bijelo Polje: Krivične prijave protiv kupaca imovine Vunka – Sjever Crne Gore\nBijelo Polje: Krivične prijave protiv kupaca imovine Vunka\nUdruženje za vraćanje i zaštitu privatne svojine Bijelo Polje najavilo je da će u ponedjeljak podnijeti krivičnu prijave protiv kupaca imovine Vunka, firmi Dulović iz Mojkovca i Bravera iz Bijelog Polja.\nIz Udruženja navode da su dvije firme u svojstvu konzorcijuma, na nezakonit način i uz bescijenje – kupili nekada ogromnu imovinu Vunka iz Bijelog Polja.\nUdruženje tvrdi da su članovi konzorcijuma Dulović-Bravera bez pravnog osnova, samovoljno – ušli u posjed imovine Vunka na kojoj obavljaju nezakonite radnje na štetu pojedinih članova Udruženja.\n“Podsjećamo da je nezakonita prodaja imovine Vunka bila predmet pažnje ne samo medija i da su tri jedino nadležne notarske kancelarije iz Bijelog Polja dugo odbijale da ovjere kupoprodajni ugovor da bi jedna od njih to uradila, ali nakon isteka preciziranog roka. U saznanju smo da su predstavnici konzorcijuma još 27. jula 2017. podnijeli zahtjev za vlasničku uknjižbu po kupoprodajnom ugovoru nadležnoj Upravi za nekretnije, područnoj jedinici Bijelo Polje, ali uknjižba ni do danas nije realizovana, zbog određenih pravnih smetnji, pa su radovi koji se ovih dana obavljaju na spornoj imovine nezakoniti i podliježu krivičnoj odgovornosti”, saopšteno je iz Udruženja.\nImovina Vunka je prodata na 23. licitaciji 26. juna u Privrednom sudu za 2,25 miliona eura konzorcijumu Dulović I Bravera. Imovina je prodata na 23. licitaciji. Na prvoj licitacionoj prodaji cijena Vunka je iznosila 11 miliona eura.\nPrevPredhodniNakon što je Upravni sud poništio odluku o imenovanju savjeta Radija Bijelog Polja raspisan novi javni poziv\nSledećiBerane: Poginula nakon udara automobilaNext


STIŽE „NON-PEJPER“ IZ BRISELA ZA BALKAN – SVE UPERENO PROTIV KINE I RUSIJE – DnevniZurnal\nPosted by Napisao admin May 11, 2021 19 Views\nOvako naučni saradnik Instituta za evropske studije dr Aleksandar Gajić komentariše za Sputnjik još jedan „non-pejper“ koji navodno treba da reši probleme u našem regionu.\nVisoki predstavnik EU Žozep Borelj ministrima će dati na uvid „non-pejper“, u kojem se predočava da je jasan cilj Zapadnog Balkan – puno članstvo u EU.\nGajić kaže da se tema evrointegracija vraća u Brisel pre svega zato što je to posledica njegovih odnosa sa Vašingtonom, novom američkom administracijom koja pokušava da vrati stari kurs pritisaka, da spreči multipolarne sile da utiču na prostor Starog kontinenta.\n„Neintegrisani Balkan je prostor gde su se Amerikanci devedesetih godina najviše trudili da naprave promenu odnosa snaga u svoju korist – ali nisu završili posao. Evropska unija je bila saradnik u tom procesu koji je zapravo pratio ono što Amerikanci odluče i urade. Dobijala je pomoćne, sporedne uloge. Sada EU ponovo treba da dobije tu ulogu da saučestvuje u potiskivanju uticaja drugih velikih sila na Balkanu“, kaže Gajić.\nOn dodaje da je nastup Borelja sa „non-pejperom“ istovremeno još jedan pokušaj da se EU homogenizuje u svojim stavovima po pitanju Zapadnog Balkana, jer članice imaju različite stavove po pitanju rešavanja prilika, ali i proširenja.\nNeke članice su eksplicitno protiv prijema novih članica, neke implicitno, treće načelno govore da su za, ali defakto nerado gledaju na to, dok su na istoku članice koje pružaju podršku proširenju, a i same imaju drugorazrednu ulogu u EU, pa ne mogu značajnije ni da utiču na tempo proširenja.\n„Očigledno je da je samo pitanje proširenja EU na dugom štapu usled unutrašnjih sistemskih problema sa kojima se Unija suočava, a koji se tiču i sistemske krize koja u njoj traje već 10 godina, pokušaja institucionalnih reformi i neuspeha reformi u bezbednosnom sektoru, zajedničkoj spoljnoj i odbrambenoj politici. Ovo je pokušaj da se kroz non-pejper isporvocira da u Briselu članice zauzmu jedinstven stav koga zapravo, de fakto, nema. Da se prema Balkanu izvrše pritisci, kooridnirano sa SAD. U tom „non-pejperu“ ne vidimo ništa novo, drugačije, što ide u pravcu koji bi stvarno mogao da dovede do realne promene slike na Zapadnom Balkanu“, ističe Gajić.\nKada je reč o Kosovu i Metohiji, navodi se da Beograd i Priština, s obzirom na to da obe tamošnje vlade sada imaju čvrstu podršku biračkog tela, treba da iskoriste priliku da postignu sveobuhvatni sporazum o normalizaciji odnosa, jer „nema vremena za gubljenje“.\nGajić obajšnjava da Brisel zapravo pokušava da unutar sebe stvori konsenzus koji bi bio na liniji odluka koje je G7 nedavno doneo u vezi Zapadnog Balkana.\n„To znači da nema promena granica, da pregovori između Beograda i Prištine treba da se završe sveobuhvatnim dogovorom koji bi doveo do obostranog priznanja, što je nešto što nije realno. A vidi se od 2013. godine, od Briselskog sporazuma, da bez usupaka Beogradu i odustajanja od bezuslovnog podržavanja unitarizacije Bosne i Hercegovine, a zapravo kršenja Dejtonskog sporazuma, da se prilike na taj način neće stabilizovati“, ističe saradnik Instituta za evropske studije.\nGajić dodaje da je i na ovom pitanju jasno čije je zamešateljstvo Boreljov „non- pejper“, jer Brisel nerealnim stavovima pokušava da zauzme poziciju i homogenizuje sam sebe. Sve se zapravo radi sa trećim ciljem:\n„To je sprečavanje uticaja, pre svega Rusije i Kine, odnosno drugih aktera na ovom prostoru, koji imaju svoje ekonomske i političke uticaje, koji imaju mnogo fleksibilniju i realniju politiku, jer ne uslovljavaju političke promene između ovdašnjih aktera zarad svoj uticaja ili ekonomskih investicija“, ističe naš sagovornik.\nNa kraju razgovora za Sputnjik Gajić primećuje da EU čak nije u stanju da shvati da punopravno članstvo apsolutno više nije mamac kojim može da zamaže bilo koga i na taj način završi stvari na Balkanu. Zato kaže, Boreljovom non-pejperu ne treba pridavati značaj.\n„Taj papir više izražava trenutnu nemoć i slabost EU da izađe iz zadatih mentalnih okvira i autopercepcije sebe, nego što predstavlja neformalni politički dokument koji može u ovom trenutku da dovede do ozbiljne realizacije politike EU prema Zapadnom Balkanu“, zaključuje Gajić.


Sajber kriminal pogađa fondove Adventističke crkve - Hrišćanska adventistička crkva\nSajber kriminal pogađa fondove Adventističke crkve\nSedište Crkve adventista sedmog dana bilo je žrtva sajber kriminala, zbog čega je Crkva ostala bez otprilike 500,000 dolara. Pljačka je obuhvatila sredstva koja su se prenosila u korist veroispovesti.\nSlužbenici crkve sarađuju sa federalnim vlastima u tekućoj istrazi i rade sa bankama i kompanijama za osiguranje kako bi povratili što je više moguće. Iako to u ovom trenutku ne može da se odbaci, indicije ne ukazuju da je umešan bilo ko iznutra.\n„Nikakve lične informacije, kao što su privatne informacije, lični izveštaji donatora ili interni izveštaji nisu ugroženi niti im se pristupalo u ovoj prevari,“ uverava blagajnik crkve Bob Lemon, govoreći za Adventist njuz netvork. „Radimo na procedurama kako bismo dali sve od sebe da sprečimo da se ovo ponovo dogodi.“\nČlanstvo Crkve adventista sedmog dana službeno je dostiglo osamnaest miliona vernika tokom proteklog meseca i predstavljeno je u preko dve stotine nacija.


Gipsana statua Šabana Bajramovića na konjskoj zaprezi i uz izvođenje njegovog hita "Đelem, đelem" u svečanoj povorci, ispraćena je na "rezervni" počinak u Nišville Jazz muzej u Tvrđavi, saopštili su organizatori Nišvil festivala.\nRadi se o replici bronzanog spomenika koji je Nišvil 2010. godine poklonio Gradu Nišu i koji se nalazi na nišavskom keju.\nOvo je i jedan od prvih eksponata muzejske postavke prvog džez muzeja u Evropi koji će svečano biti otvoren u petak 3. avgusta u 21 sat.\n"Šaban je puno voleo konje i naša ideja je bila da ga ispratimo na ovaj rezervni počinak, isto tako večan i besmrtan kao onaj na keju, u pratnji njegova tri ljubimca. Svi posetioci muzeja će već od 3. avgusta moći da čuju originalnu kompoziciju Šabana Bajramovića sa jukeboxa i da se fotografiju pored spomenika. U muzeju imamo dva kralja soula, američkog kralja Solomona Barka i našeg kralja soula i bluza Šabana Bajramovića", kaže Blagojević.\n"Ovoga puta rad na ovom delu mi je bio veliki izazov. Postojeći kalup je bio pripremljen za livenje u bronzi i morao je da se preradi za livenje u gipsu. Sada je spomenik težak oko 150 kilograma, a visok dva metra. Ovim će Šaban biti obezbeđen od napada vandala i od daljeg uništavanja", kaže Ašanin.\nOtvaranje muzeja je u petak 3. avgusta od 21.00 sat, ulaz će biti besplatan, a posetioci će biti u prilici da u glasačku kutiju ostave novčani prilog i time finansijski pomognu prvi džez muzej na ovim prostorima.


Šteta od vukova i pasa lutalica\nStočarstvo Izvor: Tanjug 25.04.2013.\nVlasnici poljoprivrednih gazdinstava iz naseljenih mesta na teritoriji vrnjačke opštine, dobili su novčanu pomoć od Opštine Vrnjačka Banja kao nadoknadu štete zbog nastradalih ovaca od pasa lutalica i vukova.\nNovčanu pomoć je dobilo 17 poljoprivrednih proizvođača koji su pretrpeli štetu po ovom osnovu, a po rečima predsednika Odbora za poljoprivredu i selo, Žarka Markovića koji je i uručio novac vlasnicima poljoprivrednih gazdinstava, ovo je prva grupa oštećenih kojima je u punom iznosu nadoknađena šteta.\nIako lokalna samouprava nije imala zakonsku obavezu da nadoknadi nastalu štetu koju su prozrokovale divlje životinje, doneta je odluka da se novčano pomogne oštećenim poljoprivrednicima i za ove namene je opredeljeno oko 260.000 dinara, istakao je Marković.\nOvom prilikom Marković je ukazao i na podsticajne mere iz budžetskog fonda za razvoj poljoprivrede i sela Opštine Vrnjačka Banja za 2013. godinu i podsetio da je u mesnim zajednicama u toku akcija tehničkog pregleda traktora i poljoprivrednih mašina koja se, već šest godina, organizuje u saradnji sa Dunav osiguranjem.\nMoguć izvoz meda iz BiH u EU I zadovoljstvo i korist\nZbog rasta cene goriva poskupeće poljoprivredni proizvodi\nPosle prve kiše odmah početi oranje i setvu\nTeška godina za proizvođače šećerne repe\nNarednih 15 dana odlučuje se o podsticajima za zadruge\nUskoro bi i pirotski kačkavalj mogao da dobije sertifikat\nVoće i povrće - zdrvstveno ispravno\nUginula stoka sve veći problem farmera\nVetrozaštitni pojasevi oko Pančeva\nAgrosavet za 23.10.2013.\nFosfor i kalijum prisutni u većoj meri od optimuma


Sa održanim referendumom je ostvaren jedan važan element procesa pridruživanja EU - rekao je predsednik SVM-a.\nZadovoljan sam rezultatima referenduma, prvi od nekoliko značajnih ovogodišnjih izazova bio je uspešan – na taj način je referendum o promeni Ustava, održan pre nedelju dana, ocenio Ištvan Pastor, predsednik Saveza vojvođanskih Mađara. On je, između ostalog, rekao da, ako u Srbiji postoji jedna politička snaga, koja je u poslednjoj deceniji pokazala politiku posvećenosti evropskim integracijama, onda je to SVM, zbog toga su zadovoljni što je postignut takav rezultat, jer je na taj način ostvaren jedan važan element u procesu pridruživanja EU - dodao je Pastor.\nOn je zaključio da je sada doneta odluka neizostavan element u izgradnji pravosudnog sistema, od koje, međutim, sam po sebi sistem neće biti nezavisniji. To je jedan procesu u kome je rezultat dobijen u nedelju od velikog značaja u pogledu približavanja cilju, a to je vladavina prava i nezavisno pravosuđe – zaključio je Pastor u izjavi datoj dnevnom listu „Mađar So"."\nMađarska je jedan od ključnih partnera Srbije


Putin: Nuklearni problem Severne Koreje treba rešavati u regionu - Sputnjik Srbija\n12:43 03.09.2016 (osveženo 13:07 03.09.2016) Preuzmite kraći link\n„Želim da naglasim da naše zemlje (Rusija i Južna Koreja) ne prihvataju samoproglašeni nuklearni status Pjongjanga. Rusija smatra da bi rešenje nuklearnog problema na Korejskom poluostrvu trebalo da bude realizovano u okviru opšteg vojno-političkog smanjenja tenzija u Severoistočnoj Aziji“, naglasio je Putin.\nOn je istakao da je neophodno postići smanjenje nivoa vojnog sukoba i formirati osnovu za uzajamno poverenje između zemalja u regionu i izbegavanje provokacija.\nMoskva i Seul nameravaju da ojačaju „stratešku komunikaciju“ o rešavanju nuklearnog programa Severne Koreje, rekla je predsednica Južne Koreje Park Geun Hje posle razgovora sa predsednikom Ruske Federacije Vladimirom Putinom.\n„Veoma je važno da se što pre reši nuklearni problem Severne Koreje koja predstavlja najveću pretnju bezbednosti u tom regionu. Predsednik Putin i ja smo se složili da još više ojačamo našu stratešku komunikaciju u rešavanju nuklearnog problema Severne Koreje i drugih pitanja“, dodala je ona.\n„Zajedno sa pretnjom daljih nuklearnih proba, Severna Koreja tvrdi da će izvoditi preventivne napade. Za nas je to smrtonosna pretnja zbog činjenice da živimo u dometu severnokorejskih raketa i verovatnoća sukoba raste iz dana u dan. Oni usavršavaju tehnologiju za ispaljivanje balističkih raketa“, istakla je južnokorejska predsednica.\nRusija razmatra predlog Južne Koreje o evroazijskoj integraciji\nRusija je spremna da razmotri predlog Južne Koreje o razvoju evroazijskih integracija, izjavio je ruski predsednik.\nRanije je predsednica Južne Koreje izjavila da bi ta zemlje mogla da postigne sporazum o slobodnoj trgovini sa Evroazijskom ekonomskom unijom (EEU).\n„Korejski partneri potvrdili su svoj interes za stvaranje zone slobodne trgovine sa Evroazijskom ekonomskom unijom. Spremni smo da zajednički razmotrimo pristupanje našim integracionim planovima i ideju predsednice u okviru njene evroazijske inicijative“, rekao je Putin nakon sastanka sa predsednicom Južne Koreje Park Geun Hje.\nnuklearni problem, Istočni ekonomski forum, Severna Koreja


Kosovo i Metohija u Novom Sadu\nManifestacija "Dani Kosova i Metohije u Novom Sadu" biće održana danas i sutra u organizaciji Opštine Gračanica i grada Novog Sada.\nGračanica (Foto Helikim)\nTokom dva dana Novi Sad posetiće predsednici svih srpskih opština sa Kosova i Metohije, rekla je Tanjugu savetnik gradonačelnika Nada Kobac.\n"Novosdajani će imati priliku da se bolje upoznaju sa Kosovom i Metohijom, a gosti iz srpskih opština sa Kosova predstaviće se pre svega kulturno umetnickim programom", rekla je Kobac.\nOna je najavila da će ansambl "Venac" iz Gračanice sutra u Kulturnom centru Temerin izvesti splet igara sa Kosova, dok će u Novom Sadu, u nedelju, održati mini koncert na Trgu slobode.\nU Srpskom narodnom pozorištu će sutra, u 17 sati, biti održana svečana akademija kojoj će osim predsednika srpskih opština sa Kosova prisustvovati i sveštenstvo raško - prizrenske eparhije, kao i potpredsednik kosovske vlade Branimir Stojanović.\n"Kosovo i Metohija je ostavština srpske umetnosti i duhovnosti čovečanstvu, legende uz koje raste srpski narod ono su najvrednije što smo dali hrišćanskoj civilizaciji", rekla je Kobac, dodajući da će Novosađani sada imati priliku da se bolje upoznaju sa tom umetnošću sa Kosova.


"Dodik da prestane novinare da proglašava neprijateljima RS" - Društvo - Dnevni list Danas\nPočetna » Društvo » „Dodik da prestane novinare da proglašava neprijateljima RS“\n0Piše: FoNet 27. avgusta 2018. 13.26\nŠef banjalučkog dopisništva BN TV Željko Raljić potvrdio je da je Dodik jutros u banjalučkoj bolnici posetio Kovačevića, kome će zbog zbog povreda u jučerašnjem napadu biti urađena plastični zahvat na klinici za uho, grlo i nos.\nPredsednik Kluba novinara Banjaluka Siniša Vukelić poručio je kako se od policije očekuje da do kraja sedmice saopšti konkretne informacije o napadu na Kovačevića.\n„Ovo je granica koja je pređena i ubuduće nećemo tolerisati takvo ponašanje. Vladimir Kovačević ne zna šta je pozadina napada, ali očekujemo od policije to da istraži. Pozivamo sve medije u BiH da sutra objave, da li baner, flajer ili video isečak sa natpisom ‘Stop nasilju na novinarima'“, naveo je Vukelić i uputio poziv kolegama da se solidarišu je je „ovakav ambijent za svaku osudu i nemoguće je raditi u ovakvim okolnostima“.\nPredsednik Udruženja BH novinari Marko Divković podsetio je da je prebijanje Kovačevića 41. napad na novinare u ovoj godini, ocenivši kako to „liči na organizovani teror linije 3P – politika, pravosuđe, policija“ i da se novinarima se crtaju mete na čelu.\n„Ovo je odavno prevršilo svaku meru, ovo je pokušaj ubistva. Iskustva iz dosadašnjih slučajeva ne daju povoda za optimizam, svi smo sa metom na čelu. Pozivam kolege iz svih redakcija da sutra na određen način pokažu, da zatamne ekran, da pošalju poruku dosta napada na novinare“, rekao je Divković, ocenivši da će novinari u BiH mnogima zasmetati jer se „izbori zahuktavaju“.\nNovinar BN TV Vladimir Kovačević npadnut je u nedelju uveče u Banjaluci posle završetka protesta „Pravda za Davida“.\nbn tv, milorad dodik, novinariBanja Luka


Vesti, 16.09.2014, 00:38 AM\nWikileaks je juče objavio kopije novih verzija programa koji su delovi četvrte generacije kontroverznog špijunskog softvera FinFisher, kritikujući nemačku vladu zbog toga što dozvoljava prodaju ovog softvera nekim od najrepresivnijih režima u svetu.\nFinFisher prodaje Gamma International GmbH, nemački ogranak kompanije Gamma Group, u čijem je sastavu i britanska filijala Gamma International Ltd. Nemačka kompanija proizvodi i prodaje sisteme za upad u računare, softverske exploite i sisteme za daljinski nadzor koji omogućavaju presretanje komunikacija i podataka sa OS X, Windows i Linux računara, kao i Android, iOS, BlackBerry, Symbian i Windows Phone uređaja.\nZa FinFisher je javnost saznala u decembru 2011. kada je Wikileaks objavio dokumente sa detaljima o proizvodima i poslovanju kompanije.\nDžulijan Asanž, osnivač Wikileaksa, je kritikovao vladu nemačke kancelarke Angele Merkel zbog toga što se “pretvara da je zabrinuta za privatnost”, dok njena dela govore drugačije.\nWikileaks je objavio kopije komponenata FinFishera, uključujući i FinFisher Relay, FinSpy za Windows koji se koristi za presretanje fajlova i komunikacija na Windows računarima na kojima se krišom instalira, FinSpy Proxy i FinSpy Master koji se koristi za kontrolu prikupljanja podataka. Wikileaks je objavio i kopije računa proizvođača, nove brošure proizvoda i bazu podataka web sajta za podršku korisnicima, omogućavajući javnosti uvid u nove pojedinosti o ovim proizvodima i redak uvid u bazu klijenata kompanije, kao i uvid u to koliko su novca pojedini klijenti izdvojili za ovu tehnologiju.\nProcenjuje se da je nemačka kompanija od FinFishera do sada zaradila najmanje 50 miliona evra, saopštila je organizacija. Među klijentima nemačke kompanije do kojih je Wikileaks došao analizirajući zahteve za podršku, nalaze se Slovačka, Mongolija, Katar, Južnoafrička Republika, Bahrein, Pakistan, Estonija, Vijetnam, Australija, Belgija, Nigerija, Holandija, Singapur, Bangladeš, Mađarska, Italija i Bosna i Hercegovina.\nMeđu najvećim kupcima je Mongolija, koja nedavno izabrana za predsedavajućeg organizacije Freedom Online Coalition koju su oformile vlade koje su, barem deklarativno, posvećene zajedničkoj borbi za slobodni internet i zaštitu osnovnih ljudskih prava.\nDrugi istaknuti klijent nemačke kompanije je Bahrein, čija vlast koristi FinFisher za ucenjivanje i kažnjavanje aktivista koji se bore za ljudska prava.\nPrema podacima do kojih je došao Wikileaks, FinFisher je do sada koristilo 64 korisnika, sa 171 objavljenom licencom. Možda to ne izgleda mnogo, ali treba imati na umu da je reč o veoma skupom softveru i licencama.\nWikileaks se nada da će objavljivanje ovih podataka pomoći tehnološkoj zajednici da razvije alate za zaštitu ljudi od FinFishera kao i za praćenje njegovih komandnih i kontrolnih centara.\nOno što je juče objavio Wikileaks ipak nije novost. U avgustu je nepoznati haker provalio u korporativnu mrežu kompanije i ukrao bazu podataka klijenata kao i brošure ali i druge dokumente koje je Wikileaks analizirao i praktično sada popisao, a u aprilu prošle godine Citizen Lab je identifikovao 36 zemalja koje su mogući korisnici ovog softvera. Većina zemalja sa spiska Wikileaksa nalazi se i na prošlogodišnjem spisku Citizen Laba, osim Bosne i Hercegovine, Belgije, Italije i Slovačke.


Šteta na pšenici 20 miliona maraka\nsrijeda, 26. juni 2019. 32.04\nVijesti Društvo Šteta na pšenici 20 miliona maraka\nDruštvo 24.06.2014 12:38 - Glas Srpske\nBanjaluka - Poplave koje su zahvatile Republiku Srpsku uništile su oko 13 odsto površina pod pšenicom, a šteta na tim parcelama doseže 20 miliona maraka.\nPodatke o katastrofalnim posljedicama iznijela je juče savjetnik u Ministarstvu poljoprivrede, šumarstva i vodoprivrede RS Gordana Rokvić. Ona je poslije sastanka sa predstavnicima mlinsko-pekarske industrije, ovlašćenih institucija u sektoru poljoprivrede i poljoprivrednika podsjetila da je u jesenjoj sjetvi pšenicom zasijano oko 45.000 hektara, te da u 13 odsto površina kombajn neće ulaziti jer su poplave uništile usjeve.\n- Sa površina koje će biti požnjevene očekuje se prinos od oko 130.000 tona. Međutim, ove godine i vrijednost pšenice biće umanjena zbog gubitka kvaliteta i bolesti koje će narušiti hektolitarsku masu zrna - istakla je Rokvićeva.\nNaglasila je da se procjenjuje da će oko 50 odsto ovogodišnjeg roda pšenice biti iskorišćeno za ljudsku ishranu, dok će preostale količine biti upotrijebljene za stočnu hranu. Rokvićeva je istakla da su na sastanku uputili apel i mlinarima da otkupe ovogodišnji rod pšenice, kako za ljudsku ishranu tako i količine koje će biti upotrijebljene za stočnu hranu.\n- Dogovoreno je da bude obezbijeđena i premija po kilogramu proizvedene pšenice, ali i po zasijanom hektaru u novoj jesenjoj sjetvi - kazala je Rokvićeva i dodala da je poljoprivrednicima i mlinarima sugerisano da započnu razgovore u vezi sa formiranjem otkupne cijene pšenice u ovoj godini.\nKada je u pitanju cijena hljeba, Rokvićeva je istakla da ona ne može biti uslovljena isključivo cijenom domaće pšenice, jer Srpska uvozi velike količine hljebnog žita.\n- Procjenjujemo da će oko 20.000 tona domaće pšenice biti raspoloživo za mlinare, a preostale količine će biti obezbijeđene iz uvoza, a te cijene formiraju na berzama žitarica - rekla je Rokvićeva.\nIzvršni direktor za finansije u "Žitoprometu" iz Bijeljine Milan Trninić rekao je da će otkupiti svu pšenicu koja bude namijenjena za ljudsku ishranu i za stočnu hranu.\n- Nećemo otkupiti samo zaraženu i bolesnu pšenicu - rekao je Trninić i dodao da će otkupna cijena hljebnog žita zavisiti od cijena u okruženju.\nOn je naglasio da će otkupnom cijenom biti zadovoljni i poljoprivrednici i mlinari. Predsjednik Udruženja poljoprivrednika Semberije Boško Radić rekao je da je šteta na pšenici u ovom dijelu Srpske ogromna.\n- Žetva ječma je završena, a pšenice treba da počne. Prinosi su znatno umanjeni, a ne znam ni gdje ću sa pšenicom poslije žetve. Najbolje bi bilo da Robne rezerve RS otkupe ovogodišnji rod - rekao je Radić i dodao da bi otkupna cijena pšenice trebalo da se kreće oko 45 feninga po kilogramu.\nDirektor Poljoprivrednog dobra "Napredak" iz Pelagićeva Aleksa Stakić rekao je da su poljoprivrednici i u toj opštini pretrpjeli veliku štetu.\n- Poplave su umanjile prinose pšenice od 15 do 35 odsto - rekao je Stakić.\nPredsjednik Saveza Udruženja poljoprivrednih proizvođača RS Stojan Marinković rekao je da su od resornog ministarstva zatražili da Robne rezerve RS otkupe sve poljoprivredne proizvode u RS, te da se nadoknadi šteta koju su poplave nanijele na pšenici.\nDirektor Robnih rezervi RS Dragan Vučković rekao je da će Vlada razmatrati mogućnost da ovo preduzeće otkupi pšenicu od poljoprivrednika.\n- Ima različitih prijedloga i stavova, ali na kraju će Vlada RS odlučiti da li će pšenica i ostali proizvodi biti otkupljeni - rekao je Vučković.\nPrivredna komora RS dostavila je juče Ministarstvu finansija RS listu od 150 preduzeća čije će proizvode i usluge građani kojima su domaćinstva oštećena u poplavama moći platiti putem elektronskih platnih kartica. Podjela kartica vrijednih 5.000 KM trebalo bi da počne 2. ili 3. jula.\nIz Privredne komore je juče saopšteno da se na listi nalaze preduzeća, koja se bave proizvodnjom i prodajom građevinskog i materijala za instalacije, namještaja i tehničkih uređaja i drugih proizvoda sa spiska robe i usluga koje se mogu platiti elektronskom platnom karticom. U Komori navode da prijave preduzeća i dalje stižu i da bi trebalo ostaviti mogućnost za dopunu liste.


Bombe u Bostonu aktivirane daljinski\nBraća Carnajev su daljinski aktivirali bombe tokom Bostonskog maratona, javila je agencija AP pozivajući se na zvaničnike u Vašingtonu.\nTamerlan i Džohar Carnajev\nZvaničnici, koji su insistirali na anonimnosti, su izjavili agenciji da su istražitelji pronašli ostatke daljinskog upravljača za detonatore u bombama, koji je isti kao\ndaljinski upravljač za igračke.\nDaljinski upravljač je imao mali domet što znači da su napadači morali da budu blizu bombama, rekao je jedan od zvaničnika.\nAP podseća da su očevici izjavili da je Džohar Carnajev imao u ruci mobilni telefon pre prve eksplozije i dodaje da se mobilni telefoni koriste za daljinsko aktiviranje bombi.\nNema dokaza da je eksplozija u Bostonu namerno izazvana\nOŠTRE OPTUŽBE Rusija: Amerika je koristila nedozvoljene bombe\nNAPAD NOŽEM u zgradi Vrhovnog suda u Bostonu, jedna osoba povređena\nNa popularnoj plaži na Tajlandu EKSPLODIRALE DVE BOMBE


REKONSTRUKCIJOM I SANACIJOM DO PUNOG SJAJA – OB "Studenica"\nREKONSTRUKCIJOM I SANACIJOM DO PUNOG SJAJA\nHome / Vesti / REKONSTRUKCIJOM I SANACIJOM DO PUNOG SJAJA\nI ova godina će, ako je suditi po nabavljenoj medicinskoj opremi i urađenim građevinskim radovima, biti veoma uspešna. Zahvaljujući odličnoj saradnji sa resornim Ministarstvom, prispelim donacijama što u opremi, što u finansijskim sredstvima, uspeli smo da svoje ambiciozne planove ostvarimo.\nU toku su radovi na sanaciji ravnih krovova, kako bismo rešili dugogodišnje probleme prokišnjavanja u Porodilištu, Operacionom bloku i Plavoj sali.\nSredstva, u iznosu od oko pet miliona dinara, obezbedilo je Ministarstvo zdravlja Republike Srbije .\nRekonstrukcija Plave sale, koja je korišćena za edukacije, predavanja, prezentacije, vrši se zahvaljujući finansijskim sredstvima obezbeđenim kroz donacije. Njeno ponovno stavljanje u funkciju očekuje se krajem novembra meseca.\nTakođe, Ministarstvo zdravlja je opredelilo 2.700.000 dinara za rekonstrukciju liftova u Hirurškoj bolnici. Po raspisivanju tendera i završenom postupku javne nabavke, slede radovi kako bi svi raspoloživi liftovi bili u funkciji.\nJavno preduzeće za uređivanje građevinskog zemljišta grada Kraljeva je izdvojilo sredstva za produženje ulice Heroja Maričića, kao i otvaranje posebnog ulaza za vozila hitne pomoći i sanitetska vozila. Istovremeno, rade se i putevi unutar kruga Opšte bolnice i Doma zdravlja, a navedeni rok za završetak ovih radova je takođe kraj novembra.\nAKCIJA BESPLATNIH PREVENTIVNIH PREGLEDA U DOMU ZDRAVLJA KRALJEVO I OPŠTOJ BOLNICI STUDENICA


TAKE ME - DIP Trade\nBrendovi - TAKE ME\nBrend TakeMe rezultat je desetogodišnjeg rada na rešavanju rastuće potražnje za udobnim, ekološki osvešćenim i lepo dizajniranim ženskim cipelama.\nPosvećenost kompanije TakeMe okruženju spaja španski dizajn sa inovativnim proizvodnim procesima kako bi se smanjio njihov uticaj na životnu sredinu. Ovaj brend koristi lepak na bazi vode u svojim proizvodnim procesima kako bi smanjili emisiju gasova i efekat staklene bašte, a taninske kiseline koje se prirodno nalaze u biljkama koriste se za stvaranje zapanjujućih boja koje vidite u njihovoj kolekciji.\nVećina komponenti u TakeMe cipelama se izvlači iz drveća bez rezanja. Pluta od kore hrasta, kao i devičanska guma sa Pikus stabala se koristi tako da su njihove cipele potpuno prirodne i njihova proizvodnja ne šteti našim dragocenim šumama i prirodnim resursima.\nPozdravljajući vas sa sunčanih obala Španije, Take Me cipele donose i zabavnu i ženstvenu notu, oslikanu nizom komfornih karakteristika dizajniranih da brinu o vašim stopalima. Samoproglašena prirodna kompanija za obuću, Take Me vodi veliku brigu da minimizira svoj efekat na životno okruženje, što znači da su ove cipele dobre jednako za okolinu kao i za vaš lični stil!


Konferencija: „Praćenje efekata politika i mera iz oblasti nasilja prema ženama“ - Autonomni ženski centar\nKonferencija: „Praćenje efekata politika i mera iz oblasti nasilja prema ženama“\n17.novembra 2011. godine u Palati Srbija održana je konferencija „Praćenje efekata politika i mera iz oblasti nasilja prema ženama“. Cilj ove konferencije bio je da se predstavi novoosnovana Opservatorija za praćenje nasilja prema ženama, nezavisnog stručnog tela koje ima zadatak da prati i procenjuje efekte politika i mera iz oblasti suzbijanja nasilja prema ženama. Ovom prilikom bila su predstavljena i nedavno usvojena državna dokumenta iz oblasti suzbijanja nasilja prema ženama, sa posebnim osvrtom na praćene primene planiranih mera, rezultati primene Strategije Strategije za zaštitu od nasilja u porodici i drugih oblika rodno zasnovanog nasilja u AP Vojvodini, kao i aktivnosti za uspostavljanje saradnje službi u lokalnoj zajednici koje su realizovane u 15 gradova/opština u Srbiji. Konferenciju je otvorio Ivan Sekulović, iz Tima za socijalno uključivanje i smanjenje siromaštva Kabineta Potpredsednika Vlade za Evropske integracije, i izrazio podršku osnivanju i radu Opservatorije.\nDržavna sekretarka Ministarstva rada i socijalne politike Snežana Lakićević u svom izlaganju rekla je da će tog istog dana na sednici vlade biti usvojen protokol o postupku nadležnih institucija u slučajevima nasilja nad ženama, a koji će obavezati ministarstva unutrašnjih poslova, pravde, rada, socijalne politike i zdravlja kako i na koji način će se reagovati u slučajevima nasilja u porodici.\nPredstavnik delegacije Evropske Unije u Srbiji Endru Hedej rekao je da u Srbiji situacija nije zadovoljavajuća kao u Evropi uprkos nastojanjima vlade da se suzbije nasilje prema ženama. Ukazujući da je u Srbiji jedna trećina žena žrtva nasilja u porodici, on je istakao da mnoge žene ne prijavljuju nasilje zbog psihološkog, socijalnog, ekonomskog i kulturološkog faktora, ali i zato što nemaju poverenja u policiju, pravosuđe, socijalne službe i zdravstvo. On je naveo da su žene u Srbiji suočene sa većim poteškoćama u odnosu na muškarce u traženju posla i da zaposlenost među ženama opada.\nUčesnicima/ama su se obratile i Anita Beretić iz Pokrajinskog Sekretarijata za rad, zapošljavanje i ravnopravnost polova, dr Marša Skot, predstavnica Evropskog ženskog lobija, Lidija Kuzmanov koja je predstavila publikaciju Autonomnog ženskog centra „Koliko nas košta nasilje“, i predstavnice lokalnih zajednica sa svojim prikazima situacije kada je u pitanju saradnja institucija u zaštiti od nasilja u porodici, iz Niša, Vlasotinca, Vranja, Knjaževca, Pirota i Gadžinog Hana.


U poslednji čas i pod međunarodnim pritiskom nađeno je rešenje kako bi delegacije Beograda i Prištine mogle da sede za istim stolom na regionalnim skupovima.\nIpak, osim što se Srbiji ovim dogovorom otvaraju vrata za kandidaturu zvaničnici u Beogradu ne propuštaju priliku da istaknu da su postignutim rešenjem odbranjeni nacionalni interesi. To je još iz Brisela prvi poručio šef pregovaračkog tima Beograda Borislav Stefanović:\n„Moram da kažem da sam veoma zadovoljan ishodom s obzirom da su svi naši interesi potpuno zaštićeni. Delegacija Prištine na regionalnim forumima će biti zastupljena na asimetričan, nejednak način. Zahtevi da Deklaracija o nezavisnosti kao akt Skupštine Kosova bude navedena kao posebna referenca nije uspeo. Mislim da je ovo uspeh za Rebuliku Srbiju“, naveo je Stefanović.\nDogovor iz Brisela pre svega ide na ruku vladajućoj koaliciji koju čekaju izbori tako da je predsednik Srbije Boris Tadić rekao da briselski dogovor vidi kao potvrđivanje svoje politike „i Evropa i Kosovo". Sa tim se potpuno slaže i njegova koalciona partnerka iz redova socjalista predsednica parlamenta Slavica Đukić Dejanović.\n„Mi smo očekivali lepe vesti, rezultat dijaloga je zaista ohrabrujući. Očekujemo da će on pozitivno uticati i na stav Saveta ministara i šefova država EU. I upravo ono što je trebalo da učinimo, a to je da poštujemo sopstveni Ustav, Rezoluciju 1244 i kroz to interes građana naše države, u dijalogu smo ostvarili“, rekla je Dukić-Dejanović.\nBriselski sporazum dao je vetar u jedra partijama koje su zahtevale radikalnu\n“Nisu važne nikakve fusnoste nego je najvažnije da Srbija dobije status kandidata za člana EU”, ocenio je Vuk Drašković.\npromenu propale politike prema Kosovu, među kojima je i lider Srpskog pokreta obnove Vuk Drašković.\n“Nisu važne nikakve fusnoste nego je najvažnije da Srbija dobije status kandidata za člana EU”, rekao je on.\nAli je to istovremeno još više ozlojedilo stranke koje u svakom koraku ka Evropi vide izdaju i potvrdu antisrpske zavere, u čemu prednjači bivši predsednik i premijer Vojislav Koštunica.\n“Danas je u Briselu Srbija ponižena i naterana od EU da bude saučesnik u stvaranju nazavisne države Kosovo. Vlast slavi što će dobiti kandidaturu i što je postignut sporazum sa albanskim separatistima”, naveo je Koštunica.\nJoš mnoga otvorena pitanja\nTrpeći ovakve kritike od liberalnog i konzervativnog dela opozicije zvanični Beograd je i pored upozorenja iz EU sebe ponovo doveo u cajtnont pa su u poslednjem trenutku uklanjane barikade na prelazima na severu Kosova.\nAli pred Beogradom stoje još mnoga otvorena pitanja, pre svega da li će biti rasformirane insitucije na severu Kosova koje finsira Srbija. Da posao još uvek nije\nzavršen upozorava i Milica Delević, direkorka Vladine kanclelarije za evropske integracije.\n“Sticanje statusa kandidata, za šta je ovo jedan značajn korak napred, nije konačan cilj. Konačan cilj je kretanje ka članstvu jer to omogućuje najbolju zaštitu ekonomskih i drugih interesa Srbije. U tom smislu treba nastaviti i reformske procese i rešavanje pitanja sa kojima se suočavamo”, rekla je Delević.\nKoliko je onda sada Srbiji otvoren put ka dobijanju statusa kandidata.\n“Procenu o tome će napraviti one države koje do sada nisu dale zeleno svetlo Srbiji”, kaže za RSE Jelko Kacin, izvestioc evropskog parlamenta za Srbiju.\n„I kao što se zna odlučujuću reč ovde će imati nemačka kancelarka Angela Merkel koja je na severu Kosova u iskustvima nemačke vojske i ranjenih vojnika imala argumente zbog kojih dodeljivanje statusa pre nekoliko meseci nije bilo moguće”, kaže Kacin.\nI dok vlasti u Beogradu pokušavaju da briselski dogovor prikažu kao pobedu politike i EU i Kosovo, spoljnopolitički analitičari, među kojima je i naš sagovornik Boško Jakšić, upozoravaju da će Srbija morati vrlo brzo da se opredeli – da li će se okrenuti prema evropskoj budućnosti, ili ostati zaroboljena u mitove iz prošlosti.\n„Koliko pre dva dana predsednik Tadić je nagovestio da će morati da se obrati građanima što je nagoveštavalo da će priznati da je politika „i Evropa i Kosovo“ doživela poraz, ali kako kandidaturu Srbije doživljavam kao jedan politički gest dobre volje, ako ne i poklon, Evropljana sadašnjim vlastima uoči izbora to i dalje nije dovoljan argument da je održiva valjanost dualne politike „i Kosovo i Evropa“, i da će jednostavno morati da se raščisti sa tom floskulom koja je praktično nekorisna“, kaže Jakšić.\nOvoga puta neće biti mnogo vremena za odlaganje jer će Srbija vrlo brzo morati da pokaže da sprovodi sve što je dogovoreno u dijalogu sa Prištinom pre nego što dobije datum za početak pregovora sa EU što je zapravo prvi konkretan korak na evropskom putu.


Penzioneri najodgovorniji - Glas Podrinja\nDRUGI PUT ORGANIZOVANA VAKCINACIJA U PRNjAVORU\n“Svako kršenje mera vodi ka punim bolnicama i situaciji koja ne može da se kontroliše” rekao je gradonačelnik Šapca Aleksandar Pajić. Lekari i sestre zaposleni u Domu zdravlja vakcinišu nepokretne građane kod njihovih kuća. Vakcinacija u Prnjavoru se obavlja na inicijativu Udruženja penzionera Prnjavora i mesnog Crvenog krsta\nNa vakcinalnom punkutu u Prnjavoru u subotu je 195 meštana Prnjavora, Petkovice i Ribara primilo drugu dozu vakcine, a još oko 250 meštana pomenutih sela, kao i Petlovače, Zminjaka i Skrađana dobilo je prvu dozu kineske “Sinofarm” vakcine. Građani Prnjavora i okoline mogli su da se vakcinišu na četiri mesta u Zdravstvenoj stanici, a na ovom poslu je angažovano četiri lekara i osam sestara.\nVakcinalni punkt u Prnjavoru posetili su gradonačelnik Šapca Aleksandar Pajić i direktorka Doma zdravlja “Dr Draga Ljočić” dr Jasmina Stanković. Gradonačelnik je pohvalio ozbiljnost građana Šapca iskazanu po pitanju vakcinacije i njihovu spremnost da zaštite i sebe i druge.\n-Predsednik države Aleksandar Vučić i Vlada Srbije omogućili su našim građanima da potpuno besplatno prime vakcinu i da čak mogu da biraju koju žele. To je retko, ne samo u okruženju, nego i u svetu. Na teritoriji Grad Šapca do sada je drugu dozu vakcine primilo više od 10.000 građana, a ukupno je dato više od 27.000 doza. Ovo je jedina prava šansa da se sa virusom izborimo. Bili smo i ozbiljni i odgovorni u prethodnim danima, što se tiče poštovanja mera, ali i u zemljama u okruženju, a i u nekim gradovima i opštinama u Srbiji raste broj zaraženih. Pune su bolnice. Zbog toga molim sugrađane da nemamo ni one periodične incidente i kršenje propisanih mera. Svako kršenje mera vodi ka punim bolnicama i situaciji koja ne može da se kontroliše. Ovo mora da prođe, a koliko brzo će proći mnogo zavisi i od nas, rekao je Aleksandar Pajić.\nEkipe šabačkog Doma zdravlja i tri nedelje ranije su vakcinisali meštane Prnjavora. Takođe, lekari i sestre zaposleni u ovoj ustanovi vakcinišu nepokretne građane kod njihovih kuća.\n-Do sada smo drugom dozom vakcinisali 58 nepokretnih ili slabopokretnih građana, a prethodnog dana smo prvom dozom vakcinisali njih još 186. Nastavićemo sa tom praksom, kako bi obuhvat bio što veći. Važno je naznačiti prilikom prijave da li je neko pokretan ili nije. Naše ekipe su prethodnog dana obavile vakcinaciju i u Kazneno popravnom zavodu i vakcinisano je 58 lica lišenih slobode. Takođe smo vakcinisali i 29 korisnika Ustanove za decu i mlade sa smetnjama u razvoju, autizmom i teškoćama u komunikaciji, uz saglasnost njihovih staratelja, navela je dr Stanković.\nVakcinacija u Prnjavoru se obavlja na inicijativu Udruženja penzionera Prnjavora i mesnog Crvenog krsta. Dara Rajičić iz ovog udruženja je pozivala kako penzionere, tako i druge meštane šest sela.\n-Suštinski zadatak Crvenog krsta je briga o čoveku, kako u gradu tako i na selu. Obavestila sam Gradski odbor penzionera i Crveni krst Šabac, dobila sam saglasnost i krenula. Najviše mi je u organizaciji pomogao Stevan Matić, potpredsednik Gradskog odbora penzionera. Omogućio mi je da preko gradonačelnika Pajića, direktora Zavoda za javno zdravlje dr Branka Vujkovića i direktorke Doma zdravlja dr Jasmine Stanković sve ovo bude realizovano. Zadovoljna sam odzivom, ali uglavnom dolaze stariji. Oni koji ne žele da prime vakcinu demorališu ljude koji to hoće. Bake i deke kada nazovem kažu da im ne daju deca ili unuci da se vakcinišu. Za naše meštane je mnogo značajno što mogu da se vakcinišu ovde i ne moraju da putuju u Šabac. Mnogo penzionera živi samo, nema ko da ih doveze u Šabac, nemaju novca i zato sam rešila da se borim za njih, kaže Dara Rajičić, koja je lično od svoje kuće pozvala sve penzionere šest sela.


BG: Protest protiv vakcinacije dece - B92.net\nBeograd -- Oko 200 ljudi sa decom okupilo se danas na Trgu Nikole Pašiæa u Beogradu i zahtevalo da vakcinacija dece ne bude obavezna.\nIzvor: Beta, Tanjug nedelja, 5.04.2015. | 13:44 -> 17:09\nOkupljeni na Trgu Nikole Pašiæa nosili su transparente "Danas obavezna vakcinacija, sutra obavezno èipovanje", "Moja deca, moja odgovornost, moja odluka", "Hiljade godina bez vakcine dalo je manje bolesti nego 50 sa njima", "Majka raða, majka odluèuje" i druge.\nPredstavnica Graðanske inicijative za neobaveznu vakcinaciju Dragana Baša kazala je novinarima na skupu da se okupljeni protive vakcinaciji kao prinudi i traže da ona postane slobodan izbor.\nInicijativa traži da se rad na izmenama Zakona o zaštiti stanovništva od zaraznih bolesti obustavi i da u skupštinsku proceduru ne uðu predlozi kakvi su obavezna vakcinacija dece i pooštravanje sankcija za roditelje koji je odbiju.\n"Smatramo da je vakcinacija potpuno poželjna za ljude koi su dobili informacije i o pozitivnim i negativnim stranama i doneli takvu odluku. Za nas èija su deca imala probleme nakon vakcinacije, mislimo da je legitimno da ne vakcinišemo svoju decu", navela je Baša.\nUpitana odakle roditeljima informacije o štetnosti nekih vakcina, Baša je kazala da proizvoðaèi sami navode neželjena dejstva, ali da se informacije nalaze na sajtovima priznatih svetskih zdravstvenih organizacija.\nNajavljene izmene Zakona o zaštiti stanovništva od zaraznih bolesti koja predvidja obaveznu vakcinaciju, Baša je nazvala "nedopustivom i totalitarnom" merom, i dodala da svaki roditelj ima "neprikosnoveno pravo" da odluèuje o zdravlju svoga deteta i medicinskim merama leèenja i prevencije.\nOna je najavila da æe to udruženje poslati pisma poslanicima i najvišim državnim zvanièicima kojim æe pozvati državu da obrati pažnju na roditelje, kojih nema malo u Srbiji, èija su imala posledica vakcina, èak i sa smrtnim ishodom.\nBaša istièe da na upustvima proizvodjaèa postoje upozorenja na neželjene reakcije, koje pedijatri samo spominju, najèešæe temperaturu, ali ne i na primer febrilne konvulzije.\n"Naša deca su bila potpuno zdrava pre vakcine. U Srbiji je nažalost svako 68. dete obolelo od autizma, a u svetu postoje studije da su vakcine trigeri za nastanak autizma", rekla je ona dodajuæi da su zato odluèili da drugo dete ne vakcinišu.\nDanica Vasiæ je rekla novinarima da je njeno starije dete kada je imalo tri godine obolelo od autizma nakon prijema MMR vakcine, istièuæi da je pre toga bilo potpuno zdravo i da se normalno razvijalo i da ima dokaz da je dete dobilo autizam zbog vakcine.\nMinistar zdravlja Zlatibor Lonèar najavio je 27. marta da æe vakcinacija dece biti obavezna, a da æe se izmene zakona koji to reguliše uskoro naæi pred Skupštinom Srbije.\nLonèar je u izjavi novinarima rekao da æe izmenama Zakona o zastiti stanovništva od zaraznih bolesti ta oblast biti uskladjena sa evropskim zakonodavstvom koje predvidja obaveznu vakcinaciju.\nDržavni sekretar ministarstva zdravlja Berislav Vekiæ ocenio je 3. aprila na sednici Odbora Skupštine Srbije za zdravstvo da je situacija sa vakcinacijom dece alarmantna jer, sa revakcinacijom, taj procenat iznosi 89,2 odsto, što je najniže u regionu i daleko je od svetskog standarda.\nŠef poslanièke grupe SNS Zoran Babiæ izjavio je 30. marta Tanjugu da su izmene zakona o zaštiti stanovništva od zaraznih bolesti, kojima vakcinacija postaje obavezna, podržale sve poslanièke grupe i samostalni poslanici.\nNajveæi problem za vakcinisanje dece je informisanje na internetu, istièu Dragana Soæanin iz udruženja Roditelj i Berislav Vekiæ iz Ministarstva zdravlja.


KARAKTERISTIKE PRETNJI URBANOJ BEZBEDNOSTI\nUrbana bezbednost predstavlja kompleksno istraživačko polje, koje čine različiti bezbednosni problemi (rizici, ranjivosti, pretnje), raznoliki akteri, tj. provajderi koji učestvuju u ostvarivanju i unapređenju bezbednosti urbanih sredina, kao i strategije, aktivnosti i sredstva koje su usmerene ka rešavanju bezbednosnih problema, a u cilju zaštite vitalnih vrednosti u urbanoj sredini. Bezbednosna pretnja predstavlja jedan od ključnih, a možda i najvažniji element urbane bezbednosti. Imajući to u vidu, u radu će biti predstavljene neke od najčešće problematizovanih bezbednosnih pretnji u urbanoj sredini, kao i opis njihovih karakteristika, uzroka i posledica. Osim toga u radu će takođe biti izdvojene neke od osnovnih specifičnosti pretnji urbane bezbednosti, a u cilju utvrđivanja zajedničkih karakteristika i eventualnih obrazaca u pogledu uzroka i ispoljavanja pretnji urbanoj bezbednosti. Na kraju će biti predstavljeni i mogući kriterijumi za klasifikaciju bezbednosnih pretnji urbanih sredina, a kao izraz potrebe daljeg utemeljenja i sistematizacije oblasti urbane bezbednosti.\nMIGRACIJE I GRAĐANSKI RATOVI: PRIRODA MEĐUSOBNOG ODNOSA\nOzbiljnost posledica koje povezanost građanskih ratova i migracija izazivaju na individualnom, nacionalnom ali i globalnom planu, uslovila je veliko interesovanje ne samo međunarodnih agencija, već i šire akademske zajednice za proučavanje ovog problema. Generalni cilj rada je izvođenje sistematičnog pregleda relevantnih naučnih izvora, kako bi se se stekli dubinski uvidi o odnosu migracija i građanskih ratova. Istraživanje je sprovedeno analizom najuticajnijih teorijskih radova, kao i rezultata empirijskih istraživanja koja su pokretana s ciljem da se ispitaju različite dimenzije povezanosti ove dve pojave. U radu je istaknuto nekoliko osnovnih mehanizama putem kojih migracije i građanski ratovi utiču međusobno jedni na druge: način na koji građanski rat indukuje prisilne migracije; različiti socijalni i zdravstveni problemi izbeglog stanovništva kao posledica građanskog rata; uticaj migracija na izbijanje ili intenziviranje građanskih ratova. Uvidom u domete dosadašnje akademske diskusije o predmetu istraživanja, možemo zaključiti da je veza građanskih ratova i migracija vrlo kompleksna i, što je još važnije, dvosmerna i posredovana brojnim faktorima.\nPRIRODA POLITIČKOG REŽIMA KAO FAKTOR RIZIKA OD IZBIJANJA GRAĐANSKOG RATA\nGrađanski ratovi predstavljaju događaje koji izazivaju značajne posledice po državu na čijoj teritoriji se odvijaju. Brojna su naučna istraživanja građanskih ratova kao socio-političke pojave, ali i kao fenomena koji može nastati usled različitih faktora unutar određene države. Cilj ovog članka je da prikaže ključne akademske debate i pravce promišljanja o povezanosti između mogućnosti izbijanja građanskih ratova i tipa političkog režima. Najveći broj istraživačkih studija ukazuje da uslovi koji postoje u prelaznim oblicima političkih režima, takozvanim poludemokratijama, imaju najveći konfliktni potencijal. Međutim, u analizu se moraju uključiti i brojni drugi faktori poput, tranzicije vlasti, izbornog sistema, institucija, i postojećih ekonomskih i socijalnih uslova u državi. Pored ovoga, nastojali smo da prikažemo i osnovne dileme koje se tiču izbora adekvatnog instrumenta za merenje tipa političkog režima, kao kritičnog faktora koji može odrediti rezultate istraživanja.


MARADONA NA GRUDIMA: Argentina odala počast Bogu fudbala | Novosti.rs\nZato je bilo i logično što je susret sa Čileom (1:1) u nastavku kvalifikacja za SP 2022. u Kataru, bio najviše posvećen odavanju počasti Bogu fudbala, koji je svet napustio 25. novembra prošle godine posle zastoja srca.\nNAVIJAČI UKLIZALI NEJMARU\nSTRASTVENI brazilski navijači umalo da slome nogu zvezdi njihove fudbalske reprezentacije Nejmaru. Dvojica mladića su u želji da uzmu autogram od napadača PSŽ u punom trku potrčala ka njemu, pritom se nespretno spotakla i poput štopera na zelenom pravougaoniku, nošena inercijom uklizala u noge Nejmara, pa je i obezbeđenje moralo da reaguje. Na svu sreću, najskuplji fudbaler svih vremena je prošao bez povrede, iako situacija uopšte nije bila bezazlena.\n"Gaučosi" su na utakmicu izašli u specijalnim dresovima sa brojem deset, na kojima je u sredini grudi stajala slika njihovog čuvenog sunarodnika sa natpisom 1960 do položene osmice (znak za beskonačnost).\nTakođe, pre starta susreta je otkrivena Maradonina statua ispred stadiona u La Plati, koji je dosadašnji naziv Madre di Sijudades zamenio imenom Jedinstvenim u znak neponovljivog Dijega.\n- Ovo je posebna utakmica, prva na kojoj neće biti Dijega. Znamo koliko je njemu značila reprezentacija. Ali, čak i ako neće biti na stadionu, uvek će biti sa nama - rekao je Leo Mesi pre duela sa Čileancima, prilikom otkrivanja statue Maradone.\nLEGENDA Statua u La Plati/FOTO: AP\nMeđutim, Argentinci nisu pobedom uveličali odavanje počasti Maradoni, pošto su u okršaju sa Čileom uzeli samo bod. Mesi je svoje saigrače doveo u vođstvo u 23. minutu, da bi konačan rezultat nešto kasnije postavio Aleksis Sančez.\nPOJEDINI reprezentativci Brazila ne žele da igraju na predstojećem turniru Kopa Amerika (od 13. juna) zbog straha od virusa korona. Kapiten selekcije Kazemiro u znak protesta nije prisustvovao pres-konferenciji pred meč sa Ekvadorom u kvalifikacijama za SP.\nZanimljivo, Argentina je bila jedina reprezentacija na južnoameričkom kontinentu kojoj Sančez nije dao gol, ali je sinoć štiklirao i tu "recku".\nfudbal Lionel Mesi fudbalska reprezentacija Argentine Dijego Armando Maradona fudbalska reprezentacija Čilea Kvalifikacije za SP 2022 La Plata\nVLADIMIR ALEKNO ZAVRŠAVA KARIJERU: Selektor odbojkaša Irana najavio da će se oprostiti od trenerskog posla\nSLAVNI ruski odbojkaški trener Vladimir Alekno najavio je da će staviti tačku na svoju bogatu karijeru. Trofejni stručnjak, koji na Olimpijskim igrama u Tokiju vodi Iran, smatra da je vreme da se u 54. godini penzioniše.\n23. 07. 2021. u 16:17\nTRIDESET i druga po redu manifestacija u organizaciji Serbian Battle Championship (SBC) brenda biće prava poslastica za ljubitelje mešovitih borilačkih veština. Ovaj put majstori oktagona boriće se pod zvezdama u Bačkom Petrovcu, a spektakl je zakazan za 24. jul 2021. sa početkom od 20 časova.


Stefanović: Zaplenjeno više od tunu skanka - Društvo - Dnevni list Danas\nPočetna » Vesti » Društvo » Stefanović: Zaplenjeno više od tunu skanka\nStefanović: Zaplenjeno više od tunu skanka\nPolicija je u noći između nedelje i ponedeljka, na prostoru od Novog Sada do Bačke Palanke, zaplenika više od tonu marihuane – skanka, i uhapsila kriminalnu grupu koja je prenosila taj narkotik, izjavio je danas ministar unutrašnjih poslova Nebojša Stefanović.\nOn je novinarima rekao da je droga pronađena u šupljinama vozila, kao i hangarima koji su naknadno otkriveni, i da se radi o najvećoj pojedinačnoj zapleni svih vremena, ne samo u Srbiji, nego i u regionu. To pokazuje da je Srbija veoma spremna da bude oslonac čitavog regiona u brobi protiv narko-trafikinga. Stefanović je dodao da je to postignuto jer je policija osposobila novu generaciju profesionalaca, koji su opremljeni, obučeni i snažno motivisani da se bore protiv narko kriminala.\nU subotu u 7:30 počinju radovi na sanaciji gumene dilatacije na Žeželjevom mostu koji povezuje Novi Sad i Petrovaradin koji će trajati do ponedeljka, saopštili su danas "Putevi Srbije".\nDruštvo • danas 10:57\nSvetska zdravstvena organizacija imaće danas sastanak na kome će...\nZbunjivanje nastavnika, učenika i roditelja se nastavlja. Nisu pomogli...\nDeset osoba je lakše povređeno jutros u sudaru autobusa...


Sve više žrtava radne eksploatacije\nZa prvih šest meseci ove godine u Srbiji je indentifikovano 86 žrtava trgovine ljudima od kojih su čak 75 žrtve radne eksploatacije, prenosi Tanjug. Direktorka Centra za zaštitu žrtava trgovine ljudima Sanja Kljajić objašnjava da je ove godine primat preuzela radna eksploatacija i da su žrtve trgovine ljudima domaći državljani, a ne stranci.Podsetivši da su prošle godine identifikovane 92 žrtve, Kljajevićeva kaže da su među 86 žrtava i osobe koje nisu bile eksploatisane, ali su bile u fazi regrutovanja ili transporta do mesta eksploatacije. Prema njenim rečima, čak 75 od identifikovanih 86, žrtve su radne eksploatacije. ''Imamo drastičan pad, u odnosu na prethodne godine, drugih vidova eksploatacije na koje svega otpada 11 žrtava. To su uglavnom žrtve seksualne eksploatacije, ali i žrtve prosjačenja'', rekla je Kljajić.\nKako je istakla, interesantno je i to što se u odnosu na prošlu godinu smanjio broj otkrivenih žrtava prinudne udaje, međutim, upozorava da to ne znači da njih ima manje, nego da ove godine prednjači problem radne eksploatacije.\n''Sve do ove godine najviše je bila zastupljena seksualna eksploatacija čije su žrtve žene i devojke. Sada se trend značajno menja'', rekla je Kljajić dodajući da je trafiking nešto sa čime se država susreće i na šta još uvek nema adekvatan odgovor.\nUpozoravajući da ovih dana Centru pristižu prijave o srpskim građanima koji su eksploatisani negde u inostranstvu i koje je potrebno identifikovati, te da cifra značajno raste, ona je istakla da svetski trendovi pokazuju da Srbija postaje slična azijskim i afričkim zemljama gde dominira upravo radna eksploatacija, za razliku od Evrope i južne i severne Amerike gde je dominantna seksualna eksplatacija.\n''Žrtva trgovine ljudima postaje se na najrazličitije načine. Nažalost može se zaključiti da su oni koji pronalaze žrtve vrlo kreativni i stalno menjaju načine i taktike'', rekla je Kljajić dodajući da se pri tome koriste oglasi, ali i interno međusobno obaveštavanje ljudi.\nNeko ko je išao da radi u inostranstvo obično bude obavešten i pozove svoje poznanike da krenu sa njim, objašnjava ona podsećajući na poslednji slučaj u Sočiju gde su građani za posao saznali putem radio emisije.\n''Kada je radna eksplotacija u pitanju sve žrtve su eksploatisane u inostranstvu. Za sada imamo samo indentifikovane žrtve koje su negde eksploatisane u oblasti građevinarstva i to uglavnom Rusiji i Belorusiji, a prema nekim našim nezvaničnim saznanjima i u zemljama zapadne Evrope, imamo prisutnu radnu eksploataciju i to na poljoprivrednim dobrima'', rekla je Kljajić dodajući da se u nekim zemljama može govoriti i o radnoj eksploataciji u tekstilnoj industriji, kao na primer u Kini.\nPrema njenim rečima, identifkovane žrtve su uglavnom radno sposobni građani koji žele da zarade, a koji u Srbiji ne mogu da obezbede minimum egzistencije, ali i koji bi se i nakon lošeg iskustva ponovo odvažili na takav put.\nJedan od načina da se građani zaštite je da se, pre nego što se odluče na rad u inostranstvu, u NVO Astra informišu o poslu. Predstavnica Astre Elena Krsmanović kaže da je ta organizacija godišnje ima oko 3.000 poziva. ''Ne javljaju nam se samo Astrini klijenti već i građani koji su zainteresovani za rad u inostranstvu ili promenu posla kako bi im sos konsultatkinje pomogle da provere poslovne ponude. Oko trećine poziva su preventivni pozivi'', rekla je Krsmanović. Prema njenim rečima, proveravaju se ponude za Nemačku, Austriju, Rusiju gde se uglavnom radi o novčanim prevarama, ali neretko se iza takvih ponuda krije i trgovina ljudima. Bilo je i ponuda za Katar i Ujedinjene Arapske Emirate uglavnom u ugostiteljskim delatnostima, kaže Krsmanović dodajući da se ponegde radilo o prevarama, ali i da su ljudi odlazili bez negativnih iskustava.\nCentar za istraživanje javnih politika u saradnji sa Centrom za zaštitu žrtava trgovine ljudima a uz podršku Ministarstva za rad, zapošljavanje, boračka i socijalna pitanja sprovodi projekat usmeren na prevenciju u tri opštine u kojima je u prethodne dve godine zabeležen porast broja žrtava trgovine ljudima. Nalazi ce biti dostupni u novembru 2014.


Zbog mogućih protesta:\nFormiran operativni štab policijskih agencija\nOperativni štab više policijskih agencija formiran je zbog informacija o mogućem okupljanju građana koji žele obilježiti godišnjicu protesta od 7. februara prošle godine, kada su zapaljene zgrade nekoliko kantonalnih vlada u FBiH, ali i zgrada Predsjedništva BiH u Sarajevu.\n"Štab je formiran na osnovu Sporazuma o međusobnoj saradnji između policijskih agencija, potpisanog u junu prošle godine. Sjedište Štaba je u Direkciji za koordinaciju policijskih tijela, a cilj mu je praćenje bezbjednosne situacije i saradnja između agencija", rekao je direktor Direkcije za koordinaciju policijskih tijela BiH Mirsad Vilić.\nOsim pripadnika Direkcije, u radu Operativnog štaba, koji je formiran juče, učestvuju i službenici Granične policije, Agencije za istrage i zaštitu /Sipa/, federalne Uprave policije i MUP-a Kantona Sarajevo, prenijele su "Nezavisne novine".\n"Direkcija i ostale agencije dodatno su radile na edukaciji službenika i na nabavci opreme i mnogo smo spremniji", naglasio je Vilić. Policijske agencije prikupile su informacije o mogućim protestima građana u subotu, 7. februara, u Sarajevu, Zenici i Tuzli.


Serklaž sprečava prevremeni porođaj ili spontani pobačaj\nOva intervencija, poznata i kao podvezivanje grlića, se preporučuje ukoliko doktori ustanove da trudnica ima cervikalnu inkontenciju, odnosno da je grlić materice previše slab.\nŠtucanje bebe u stomaku\nSaznajte zašto beba štuca u stomaku\nDa li ikada osećate pokrete koji vam izgledaju kao ritmično trzanje? Oni vam mogu ličiti i na grčenje mišića ili slično pulsiranje. Takvi pokreti bi mogli da znače štucanje bebe u stomaku.\nBebini pokreti u stomaku - šta treba da znate?\nKada se javljaju i zašto se preporučuje brojanje bebinih pokreta?\nPrvi bebini pokreti u stomaku su nesumljivo najlepši trenuci u trudnoći. Mama će sa radošću i ljubavlju iščekivati svaki sledeći pokret, ali ponekad osećati i zebnju ukoliko ih ne oseti. Saznajte zašto doktori preporučuju brojanje pokreta bebe.\nZačeće i trudnoća u menopauzi\nLekovi za smirenje, i drugi bezbedni i zabranjeni lekovi tokom trudnoće i dojenja\nKoji lekovi su dozvoljeni, a koji se ne prepoučuju?\nTerapije lekovima u trudnoći\nDoktori najčešće preporučuju da se tokom trudnoće izbegavaju lekovi, ukoliko je moguće, a naročito u prva 3 meseca. Ovo je vreme kada se formiraju svi organi kod bebe. Ipak, nekada su lekovi neophodni, recimo kod hroničnih stanja kao što je astma ili visok krvni pritisak. Saznajte koji lekovi se smatraju bezbednim, a koji se retko prepisuju u trudnoći zbog rizika po zdravlje bebe.\nPrvi mesec trudnoće - šta vas očekuje?\nKako se beba razvija i šta se dešava u vašem telu u 1. mesecu trudnoće\nIščekujete dve crtice ili ste tek saznali da ste u drugom stanju? Uzbudljivo vreme je pred vama! Šta se sve odvija u vašem telu, kako se vaša beba razvija i raste, saznajte u ovom tekstu .


Vojvodina je savladala Proleter u gradskom derbiju sa 1:0, pred derbi kola narednog vikenda kada dočekuje Crvenu zvezdu, a Lalalatović je veoma zadovoljan i motivisan pred naredni meč.\n- Drago mi je što smo pobedili pred derbi protiv Crvene zvezde, iako opet ponavljam da mi ne težimo tome da postanemo prvaci, jer nas to ne zanima. Naša obaveza je da navijače obradujemo time što ćemo, posle nekoliko godina, Vojvodinu odvesti u Evropu, jer klub, ovi navijači i ovaj grad apsolutno zaslužuju da imaju predstavnika u kvalifikacijama za Ligu Evrope - istakao je Lalatović.\nVojvodina beleži odlične rezultate ove sezone i vidan je napredak u odnosu na prethodnu.\n- Gde sam bio trener, postavljao sam se tako da je sve osim pobede – neuspeh, te to prenosim na svoju ekipu. Ovo je skoro isti tim koji je prošle sezone bio osmi, a sad je prvi. To nije moj kvalitet, već kvalitet tih igrača, ali čovek samo treba da zna da ih probudi i da im vrati samopouzdanje. Kod mene na svakom treningu moraju da pobede, a kamoli na utakmici i publika to prepoznaje i prati. U dosadašnjih šest odigranih utakmica, imamo pet pobeda i samo jedan remi i to je ono što me jako raduje. Očekujem spektakl sledećeg vikenda, kada ovde bude došla Crvena zvezda, jer ovi igrači su zaslužili da bude pun stadion. Ja sam navikao na takav pritisak, a ukoliko žele da napreduju i idu dalje, na to moraju da se naviknu i igrači - zaključio je Lalatović.


Hapšenja podstiču nova reagovanja u slučaju Ivanović GracanicaOnline.Info\n26. novembra 2018. 5 min read\nProšlog petka, na nalog Specijalnog tužilaštva Kosova, pripadnici Specijalne policije ROSU uhapsili su tri lica, za koje se sumnja da su učestvovali u ubistvu lidera Građanske inicijative “Sloboda, demokatija, pravda”, Olivera Ivanovića. Uhapšena su dvojica pripadnika Kosovske policije, Dragiša Marković i Nedeljko Spasojević, kao i Marko Rošić, dok je Saša Ćurčić priveden zbog ometanja policije prilikom hapšenja. Svima je određen pritvor u trajanju od mesec dana. Policija Kosova nije uspela da uhapsi i potpredsednika Liste Srpska Milana Radojičića, za kojeg se pretpostavlja da se nalazi u Srbiji.\nRadojičić se ipak oglasio, ali nije otkrio mesto boravka. On se javnosti obratio putem saopštenja Liste srpska, navodeći da se “nalazi blizu”, da nije bio najbliži prijatelj sa Oliverom Ivanovićem, ali i tvrdeći da nije njegov ubica i da nema bilo kakve veze sa ubistvom.\n“Neću im se predati, jer ne želim da budem iskorišćen kao preparirana lutka za pokazivanje onima koji vode specijalni rat protiv Srbije i srpskog naroda ili instrument u zataškavanju nečijeg gnusnog i zločinačkog napada na jednog od srpskih političkih lidera Olivera Ivanovića, posebno zato što oni nisu došli da me odvedu živog”, izjavio je Radojičić.\nTužilac Specijalnog tužilaštva Kosova, Sulj Hodža je izjavio da je tužilaštvo prilikom prikupljanja dokaza za slučaj ubistva Olivera Ivanovića nailazilo na brojne prepreke.\n“Prikupili smo dokaze, ali smo saslušali i znatan broj svedoka, preko 40, uglavnom sa severa. Tužilaštvo je do sada prikupilo dokaze do te mere da se samo sa još jednom naredbom za kontrolu može obezbediti još neki dokaz u vezi ubistva Olivera Ivanovića”, izjavio je novinarima Sulj Hodža.\nHodža je rekao da se u ovoj fazi vodi istraga protiv osumnjičenih koji su pomagali u krivičnom delu.\nPolicija Kosova je medijima poslala i fotografije oružja i druge opreme, koje je konfiskovala prilikom pretresa kuća uhapšenih lica, a koja mogu da posluže kao dokazni materijal za eventualno podizanje optužnice protiv njih. Pored kompjutera i telefona, radio veza, drona i sl., prilikom pretresa njihovih kuća, konfiskovano je i oružje i municija, ali i manja količina narkotičkih sredstava i razna dokumenta.\nJednog od uhapšenih, Dragišu Markovića, policija je već privela 10. februara, pod sumnjom da je zajedno sa kolegom Ž.J. manipulisao dokazima u slučaju ubistva Olivera Ivanovića. Njih dvojica su se našli na mestu ubistva odmah pošto se ono dogodilo. U nedostatku dokaza vraćeni su na posao u Kosovsku policiju, 18. jula.\nPredsednik Srbije, Aleksandar Vučić je povodom hapšenja trojice Srba, osumnjičenih da su povezani sa ubistvom Olivera Ivanovića izjavio je to važno za Srbiju.\n„Za nas je od ključnog značaja da otkrijemo ubice Olivera Ivanovića, ali one koji su stvarno ubice, ne one koje bi ste vi želeli da vidite kao ubice, ili one koje bi smo mi želeli da vidimo kao ubice ili neko drugi,“ izjavio je srpski predsednik.\nOn je takođe tvrdio da se Milan Radojičić, za kojim traga policija, nalazi na teritoriji Kosova. Vučić je kritikovao i KFOR, navodeći da “više nema razloga da ima poverenja u ovu misiju, odnosno NATO, jer se pokazalo da je sve što su govorili o kretanju jedinica ROSU – izmišljotina”.\nKFOR je na ove kritike Vučića odgovorio da akcija policije nije bila nezakonita i da ni u jednom trenutku građani nisu bili u opasnosti, te da se radilo o akciji policije Kosova, a ne Kosovskih snaga bezbednosti ili neke druge vojne formacije.\nZa razliku od zvaničnog Beograda i Srpske liste, akciju Specijalne policije jedinice ROSU za hapšenje umešanih u ubistvo Olivera Ivanovića, podržala je Partija kosovskih Srba, na čijem je čelu Aleksandar Jablanović. Ova je partija putem saopštenja pozvala pravosudne organe Kosova da se “u svakoj situaciji i u svakom trenutku ponašaju u skladu sa Ustavom i zakonima”.\n“Naše sunarodnike Srbe pozivamo da vesti koje dolaze do njih primaju sa velikom dozom rezerve bez obzira na to ko ih plasira, da ostanu smireni i na oprezu, a Prištinu i Srpsku listu pozivamo da ne povlače poteze koji mogu da dovedu do izolacije i egzodusa Srba“, navodi se, pored ostalog, u saopštenju Partije kosovskih Srba sa sedištem u Leposaviću.\nS druge strane, premijer Kosova, Ramuš Haradinaj je, nakon akcije hapšenja osumnjičenih za ubistvo Ivanovića, na svom Fejsbuk profilu napisao da ona nije povezana sa aktuelnim političkim dešavanjima.\n“Želim da uverim sve građane da država Kosovo i njeni organi reda, ni na koji način neće usmeravati akcije protiv određenih političkih ili etničkih grupa. Pozivam građane, političke partije, gradonačelnike, posebno one na Severu, i druge institucije da doprinesu održavanju i poboljšanju javnog mira u službi mira i stabilnosti. Važno je da niko ne podlegne raznim dezinformacija”, izjavio je pored ostalog Haradinaj.\nInače, lider Pokreta slobodnih građana, Saša Janković je na vanrednoj konferenciji za štampu izjavio da ga je Tužilaštvo za terorizam i organizovani kriminal Srbije, saslušalo u svojstvu svedoka, po zahtevu za uzajamnu pravnu pomoć suda u Prištini, u vezi ubistva Olivera Ivanovića. Janković kaže da je kosovsko pravosuđe tražilo da svedoči, pošto je došlo do snimaka njegovih razgovora sa Ivanovićem, te da je on više puta razgovore završavao rečima da je Ivanoviću ugrožen život i da treba da “pazi na sebe i svoju porodicu”.\nOliver Ivanović je ubijen 16. januara ove godine, u ranim jutarnjim satima, ispred sedišta njegove stranke Građanska inicijativa “Sloboda, demokraija, pravda”. Javnost je upoznata da je počinilac ovog ubistva koristio oružje „Zastava 70A“ sa prigušivačem i da je ispalio šest hitaca.\nTužilaštvo Kosova je 2014. godine teretilo Olivera Ivanovića za počinjene ratne zločine nad civilnim albanskim stanovništvom aprila 1999. godine, zbog čega je osuđen na devet godina zatvora. Nakon žalbe njegove odbrane Apelacionom sudu, februara 2017. godine, ukinuta je prvostepena odluka i naloženo novo suđenje, a aprila 2017. godine dozvoljeno mu je da se brani sa slobode.\nKosovaLajv – Violeta Oroši Berišaj\n„Ovaj projekat je finansiran preko granta Američke Ambasade u Prištini. Mišljenja, stavovi i zaključci ili preporuke sadrzane ovde pripadaju autoru(ima) i ne izrazavaju neophodno stavove State Departmenta.“\nTags: istraga Milan Radoičić Oliver Ivanović Rosu sever Kosova ubistvo\nPrevious Takse na srpsku robu zbog kojih “više ništa neće biti isto“\nNext Takse od 100% na uvoz robe iz Srbije prouzrokovale dodatne tenzije\n27. novembra 2021., 00:32


Stefanović je za "RTS" rekao da su ti ljudi kažnjeni, odnosno da je policija pisala prekršajne i krivične prijave tužilaštvima i sudovima.\n- Nadam se da će ljudi ovo shvatiti kao upozorenje koje će štiti njih. Ovih nekoliko dana su ključni da nemamo veliki broj novozaraženih i da štitimo živote - rekao je Stefanović.\n- Svima koji prekrše meru pišemo krivične i prekršajne prijave, moraju da znaju da će oni koji budu uhvaćeni u kršenju zakona ići u zatvor, imali ste već prve presude na tri, dve godine zatvora. Ovo je ozbiljno delo kojim ugrozavate i svoj i život drugih ljudi i za to ćete odgovarati - rekao je Stefanović.\n- Neće ih zaštiti ni novac ni status, ko god da su, biće privedeni i uhapšeni i biće im suđeno - rekao je Stefanović.


"Čak smo i danas svedoci tekstova u pojedinim medijima u kojima njihovi sagovornici na sve načine pokušavaju da kriminalizuju pripadnike policije i koji napadaju ministra unutrašnjih poslova Nebojšu Stefanovića lažnim tvrdnjama da upravo on upravlja huliganima koji izazivaju narede na protestima", navodi se u izjavi koju je Rebić dostavio medijima.\nMasa bakljama i flašama zasipa kordon policije\nTakve neistine, kako je naveo, imaju za cilj narušavanja ugleda policije i ministra Stefanovića, reč je o sramnim optužbama koje dolaze od ljudi poznatih policiji po sukobu sa zakonom, te, kako kaže, ne čudi što su njihova meta upravo policija i ministar Stefanović.\n"Lažima napadati ministra koji na sve načine pokušava da zaštiti svoje pripadnike policije koji su dva dana bili izloženi brutalnim napadima, koje gađaju kamenicama, zasipaju suzavcima i raznim drugim predmetima, u najmanju ruku je sramotno, osim što je bazirano na neistinama", dodao je.\nTakođe, kaže direktor policije, "skandalozna je i potpuno netačna tvrdnja jednog bivšeg policajca koji bez trunke obzira optužuje pripadnike Odeljenja za posebne akcije da učestvuju u izazivanju provokacija, kako bi se stekli uslovi za nečije hapšenje".\n"Koliko on ne poznaje rad pripadnika tog Odeljenja, ili možda svesno obmanjuje javnost, najbolje pokazuje njegova tvrdnja da je takozvana OPA osnovana pre nekoliko godina. Istine radi, Odeljenje za posebne aktivnosti postoji od 2001. godine, te je stoga i suludo dodatno obrazlagati stepen ostalih neistina koje je izneo", istakao je Rebić.\nRebić kaže da ni činjenica da je tokom dva dana protesta povređeno 118 policijskih službenika, nekima nije dovoljan razlog da pokažu makar malo obzira prema pripadnicima policije, "već naprotiv pokušavaju da nasilne i rušilačke proteste predstave zapravo kao međusobni sukob policajaca".\nNEDISCIPLINA Podneto 678 krivičnih prijava zbog kršenja samoizolacije


Mladi srpski inovator među 50 najboljih na svetu: Igor ima rešenje kako uštedeti električnu energiju\nJovanović, student master studija Akademije tehničkih nauka, svrstan je među 50 najboljih mladih inovatora na svetu, a tek je praktično na početku svoje karijere. Povodom Međunarodnog dana obrazovanja bio je gost gradonačelnika Beograda Zorana Radojičića, koji mu je pružio podršku, poručujući da će Grad nastaviti da vodi računa o mladim ljudima.\n-Želimo da zadržimo poziciju lidera u regionu u različitim oblastima, a u oblasti inovacija Igor i njegov tim su se već dokazali i u prethodnom periodu radili su na čitavom nizu novih otkrića u oblasti uštede energije, električnih punjača…- rekao je Radojičić.\n-Jedna od oblasti u kojoj je Igor učestvovao je reciklaža i određeni benefiti koje građani mogu da imaju u gradu. Pitanje mobilnosti i električnih automobila je važno i aktuelno s obzirom na pitanja u ekologiji, pa ćemo ići sa pilot realizacijom, a ukoliko se to pokaže uspešnim radićemo na većem uzorku- poručio je Radojičić.\n-Sada smo se bazirali na elektropunionice za sve modele električnih automobila i vozila, ali i ujedno i na inovaciju koju smo implentirali u 12 objekata za uštedu električne energije. Naš sistem radi po posebnom principu mehatroničkog sistema koji može da ostvari veliku uštedu u električnoj energiji povezivanjem na termoakumulacione peći ili elektrokotlove- pojasnio je Jovanović.\nKako ističe, rezultat je najviše bio opipljiv kada su uporedili račune EPS-a iz 2019. i 2020. i kada su, kaže, izračunali da je zahvaljujući inovaciji, zabeležena ušteda električne energije do 40 odsto. Jovanović ističe da na projektima trenutno radi troje inovatora, iz Deronja, Rume i Kragujevca.\n-Usmereni smo na mlade ljude koji mogu da implementiraju sve te inovacije, ali i da iskoristimo starije koji imaju dosta znanja, ali nisu mogli da se pojave ranije u javnosti. Neki od njih su nagrađivani inovatori u Srbiji i dobijali su Tesline nagrade za pronalaske- rekao je Jovanović.\n-Pa da se baziramo na Kinu, Egipat, Bahrein, Pakistan i u nekom narednom krugu i na Rusiju i Tursku. Trenutno imamo više zainteresovanih strana, kao što su Indonezija, Indija i Egipat, oni žele da svoje inovacije uz naše implentiraju u Srbiju- rekao je Jovanović.\nPodršku dobijaju, kaže, od lokalne samouprave u Kragujevcu i njihovog Tehnološkog parka, Centra za strateške projekte iz Beograda, a u 2019. godini najvišu ocenu za najbolje tehnološke inovacije dobili su od Ministarstva za tehnološki razvoj i PKS. Prema Jovanovićevim rečima, novac dobijaju i od takmičenja, koji kasnije ulože u nove inovacije.\n-Baziramo se na obrazovanju, inovacijama i međunarodnoj saradnji i to su nam sledeći projekti u narednom periodu. Trenutno imamo više od 15 aktivnih mladih ljudi iz Srbije i regiona- rekao je Jovanović, koji je odbio stipendiju za studije u Rusiji, jer želi da se usavršava u svojoj zemlji.\nAkademija tehničkih nauka,